Europa Ƒe Ʋɔnudrɔ̃ƒea De Yehowa Ðasefowo Dzi, Ebu Fɔ Georgia Dziɖuɖumegãwo\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kikaonde Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Zulu\nLe October 7, 2014 dzi la, Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea tso nya me wòde Yehowa Ðasefo siwo le Georgia dzi. Wotsɔ Begheluri kple ame bubuwo kpakple Georgia-dziɖuɖua ƒe nya yi ʋɔnudrɔ̃ƒe ƒe 12 aɖewoe nye esia. Eku ɖe ame 99 siwo ŋu wowɔ ŋutasẽnuwo ɖo alo ame siwo wodo vlo le nudzɔdzɔ vovovo 30 me la ŋu. Ame siwo katã ŋu wosẽ ŋuta le la nye Yehowa Ðasefowo negbe ame ɖeka ko. Nya sia dze egɔme esi kpovitɔwo gblẽ Yehowa Ðasefowo ƒe subɔsubɔ ƒe takpekpe gã geɖewo me eye fuléle sia va keke ta ale gbegbe be wova wɔa ŋutasẽnuwo ɖe Ðasefoawo ŋu le woƒe aƒewo me, ʋɔnudrɔ̃ƒewo kple mɔwo dzi.\nEuropa Ƒe Ʋɔnudrɔ̃ƒea gblɔ be ame siwo ŋuti wosẽ ŋuta le la tsɔ ŋutasẽnuwɔna siawo ŋuti nya siwo ade 160 yi nyagɔmekulawo gbɔ be woaku nyawo gɔme, eye be nyatɔawo gblɔ be kpovitɔwo kple dziɖuɖumegã bubuwo ŋutɔ hã kpɔ gome le ŋutasẽnu siawo dometɔ aɖewo wɔwɔ me tẽe. Ke hã, setɔwo mewɔ naneke tso nya mawo dometɔ aɖeke ŋu o. Esi womehe to na nu gbegblẽ wɔlawo o ta la, dzi ɖo wo ƒo wogawɔ ŋutasẽnu bubuwo ɖe wo ŋu.\nSeptember 8, 2000 dzi, wodze Yehowa Ðasefowo dzi le woƒe takpekpe aɖe me le Zugdidi\nLe kpɔɖeŋu me, le September 8, 2000 dzi la, Yehowa Ðasefo 700 aɖewo ƒo ƒu le Zugdidi hena mawusubɔsubɔ ƒe takpekpe aɖe. Kasia, kpovitɔ siwo tsyɔ nu mo va do ɖe wo dzi, wotɔ dzo agbadɔ siwo wotu hena takpekpea wɔwɔ, eye woƒo mawusubɔla siwo ade 50. Ame siwo ŋu wowɔ nu sia ɖo la tsɔ nyaa yi setɔwo gbɔ enumake. Gake setɔwo gbe woƒe nyaa gbɔ kpɔkpɔ eye esia na be womete ŋu ɖɔ nu siwo dome wogblẽ na wo la ɖo o.\nEuropa Ƒe Ʋɔnudrɔ̃ƒea Bu Fɔ Dziɖuɖumegãwo Ðe Ale Si Womele Nyawo Gbɔ Kpɔm Nyuie O Ta\nEsi dziɖuɖumegãwo metsona ɖe nyawo ŋu kaba o, wogbea nyawo gɔme kuku, eye womehea to na nu gbegblẽ wɔlawo gbeɖe o ta la, ame siwo ŋu wosẽ ŋuta le la tsɔ ŋutasẽnuwɔnawo ŋuti nyawo yi Europa Ƒe Ʋɔnudrɔ̃ƒea le ƒe 2002 me.\nLe October 7 dzi la, Europa Ƒe Ʋɔnudrɔ̃ƒea ƒo nya ta le eƒe nyadɔdrɔ̃ me be “Georgia dziɖuɖumegãwo dea ŋutasẽnuwɔwɔ ƒe dzi ƒo esi womehea to na ŋutasẽnuwɔlawo o, eye esia wɔe be wova le ŋutasẽnuwo wɔm ɖe Yehowa Ðasefowo ŋu geɖe wu le dukɔa me godoo.” Ʋɔnudrɔ̃ƒea gagblɔ hã be ŋutasẽnu dziŋɔ siwo wɔm wole ɖe “Yehowa Ðasefowo ŋu la tso fuléle dzodzro gbɔ” eye wògblɔ be “setɔwo hã ɖea ameŋkumekpɔkpɔ ƒe nɔnɔme ma ke fiana . . . , eye esia ɖo kpe edzi be ne mede ɖeke o la, dziɖuɖumegãwo ɖe mɔ ɖe ŋutasẽnuwɔnawo ŋu.”\n“Georgia dziɖuɖumegãwo dea ŋutasẽnuwɔwɔ ƒe dzi ƒo esi womehea to na ŋutasẽnuwɔlawo o, eye esia wɔe be wova le ŋutasẽnuwo wɔm ɖe Yehowa Ðasefowo ŋu geɖe wu le dukɔa me godoo.”\n— Begheluri kple ame bubuwo kpakple Georgia-dziɖuɖua, xexlẽdzesi 28490/02, October 7, 2014, axa 40, memama 145\nAle wɔ Europa Ƒe Ʋɔnudrɔ̃ƒea bu fɔ Georgia dziɖuɖumegãwo be wowɔ nu manyomanyo ɖe ame siwo tsɔ ŋutasẽnuwɔna siawo ƒe nya va ʋɔnu dometɔ 47 ŋu eye wotu afɔkpo wo dometɔ 88 ƒe mawusubɔsubɔ ƒe ablɔɖe. Europa Ƒe Ʋɔnudrɔ̃ƒea ɖe gbe na dziɖuɖua be “wòatsi ŋutasẽnuwɔna siwo Ʋɔnudrɔ̃ƒea de dzesii la nu eye wòaɖɔ” eƒe mɔɖeɖe ɖe ŋutasẽnuwɔnawo ŋu kple “eƒe ameŋkumekpɔkpɔ” me tsonuwo ɖo. Europa Ƒe Ʋɔnudrɔ̃ƒea do fe na dziɖuɖua be wòaxe ga home euro 45,000 kple edzivɔwo na ame siwo ŋuti wosẽ ŋuta le atsɔ akpata wo eye woatsɔ axe woƒe senyawo ŋu gagbegblẽwo.\nNɔnɔmeawo Ka Ðe Eme Na Yehowa Ðasefo Siwo Le Georgia\nTogbɔ be nɔnɔmeawo va ka ɖe eme na Yehowa Ðasefo siwo le Georgia la ale gbegbe tso ƒe 2004 me hã la, wogawɔa ŋutasẽnuwo kple fuɖenamenuwo ɖe wo ŋu ɣeaɖewoɣi kokoko. Le ƒe 2013 me la, Yehowa Ðasefowo ka nya ta be wowɔ ŋutasẽnu 53 ɖe yewo ŋu. Begheluri ƒe nyadɔdrɔ̃a ƒoe ɖe Georgia dziɖuɖumegãwo nu be woaku nu vlo siwo wowɔ ɖe woƒe dukɔmeviwo ŋu gɔme kaba. Yehowa Ðasefowo le mɔ kpɔm be dziɖuɖua aku ame siwo wɔ ŋutasẽnuwo ɖe wo haviwo ŋu le mawusubɔsubɔ ta la ƒe nyawo gɔme ameŋkumemakpɔtɔe ahatsɔ se akplɔ nu gbegblẽ wɔlawo.


“Miɖo To, Ne Miase Drɔ̃e” Sia—Yosef Kple Nɔviaŋutsuwo Ƒe Ŋutinya | Srɔ̃ Woƒe Xɔse\nGbetakpɔxɔ | August 2014\nGBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Urdu Vietnamese Xhosa Yoruba Zapotec (Isthmus) Zulu\nSRƆ̃ WOƑE XƆSE | YOSEF\n“Miɖo To, Ne Miase Drɔ̃e” Sia\nYOSEF trɔ le ɣedzeƒe gome kpɔm nublanuitɔe, eye wònɔ susum be ne ɖe yeate ŋu asi le asitsala siawo gbɔ la, ne anyo ŋutɔ. Enyae be togbɛ mawo godo pɛɛ koe yewoƒe aƒe le, le Xebron. Le gaƒoƒo ma me la, fofoa, Yakob, aɖo xɔ ahaɖe dzi ɖi bɔkɔɔ, elabena fiẽ ɖo, eye menya kura be vɔ̃ aɖe dzɔ ɖe ye viŋutsu lɔlɔ̃a dzi o. Gake Yosef ɖekakpui la mate ŋu ayi egbɔ ɣemaɣi o, elabena enyae be mɔ ma si dzi yele la, ɖewohĩ yemegale ye fofo si ku amegã la kpɔ ge gbeɖe o. Asitsalawo ƒe ŋku le eŋu esi wole mɔ fiam woƒe kposɔawo le afɔmɔ si dzi ame geɖe tona la dzi ɖo ta anyiehe gome. Yosef zu wo tɔ azɔ, eye woƒe ŋku madzo le edzi aɖabaƒoƒo ɖeka gɔ̃ hã o. Wobu ɖekakpuia ko abe woƒe atike ʋeʋĩ kple ami xɔasi siwo woadzra le Egipte, anyigba didi aɖe dzi ahakpɔ viɖe geɖe la ene.\nƑe 17 ko Yosef axɔ ɣemaɣi. Kpɔe ɖa le susu me ɖaa be Yosef ye nye ma trɔ kɔ le ɣetoɖoƒe kpɔm ɖaa esime ɣea le to ɖom le Ƒu Gã la gome, eye mete ŋu le nu si tae vɔ̃ gã sia dzɔ ɖe edzi ɖo la gɔme sem o. Esesẽ na Yosef be wòaxɔe ase be esusɔ vie ye ŋutɔ ye nɔviŋutsuwo wu ye eye mlɔeba wodzra ye yezu kluvi. Ʋiʋli bliboe wòanye nɛ be wòalé eƒe aɖatsiwo be yemafa avi o. Eye menya ale si etsɔme ava nɔ nɛ o.\nYosef ƒe ablɔɖe nu yi, gake mebu eƒe xɔse o\nAleke wòdzɔe be Yosef va kpɔ eɖokui le nɔnɔme sia me? Eye nu kae míate ŋu asrɔ̃ tso ɖekakpui sia si eya ŋutɔ ƒe ƒometɔwo lé fui ɖikaɖika hegbee la gbɔ?\nETSO ƑOME AÐE SI ME ŊUƲAƲÃ LE LA ME\nƑome gã aɖe mee Yosef tso, gake lɔlɔ̃ kple ɖekawɔwɔ menɔ wo dome o. Nya si Biblia gblɔ tso Yakob ƒe ƒomea ŋu la ɖee fia be srɔ̃ geɖe ɖeɖe menyo o, elabena dzigbagbã sɔŋ koe wòhena vanɛ—enye nu si bɔ ɣemaɣi, eye Mawu ɖe mɔ ɖe eŋu le eƒe amewo dome va se ɖe esime Via va gbugbɔ ɖo srɔ̃ ɖeka ɖeɖe anyi, abe ale si wònɔ le gɔmedzedzea me ene. (Mateo 19:4-6) Vi siwo awu 14 ye nɔ Yakob si, eye nyɔnu enee dzi ɖeviawo nɛ—srɔ̃a eveawo, Lea kple Raxel, kple woƒe kosiawo, siwo nye Silpa kple Bilha. Gbã la, Raxel, nyɔnu dzetugbe la, ƒe nue lé dzi na Yakob. Melɔ̃ Lea, si nye Raxel nɔvinyɔnu tsitsitɔ, si woflui wòɖe, la nenema o. Ŋuʋaʋã sesẽ aɖe ɖo nyɔnu eveawo dome, eye ŋuʋaʋã ma va ge ɖe ɖeviawo hã dome. —1 Mose 29:16-35; 30:1, 8, 19, 20; 37:35.\nRaxel tsi ko ɣeyiɣi didi aɖe, eye esi wòva dzi Yosef mlɔeba la, Yakob melɔ̃a nu le ɖevi sia si wodzi nɛ le eƒe amegãkuku me la gbɔ kura o. Le kpɔɖeŋu me, esime ƒomea dze mɔ yina Yakob nɔviŋutsu Esau, si nɔ didim be yeawui la kpe ge eye Yakob nyae be ate ŋu aɖo nu gbe ɖe yewo ŋu la, Yakob kpɔ egbɔ be woɖe Raxel kple Yosef ɖevi sue la ɖe vovo be woadze aƒekɔ bliboa yome le wo megbe ke. Anɔ eme be Yosef meŋlɔ ŋkeke dziŋɔ ma be kpɔ o. Bu ale si wòse le eɖokui me le ŋdi esi wòke ŋku ɖi gãa le fofoa kpɔm wòle tɔtɔm le aku dzi eye wòabia eɖokui be nu kae wɔe hã la ŋu kpɔ. Anya wɔ nuku nɛ ŋutɔ esi wòse nu si dzɔ ɖe edzi: Eyae nye be fofoa te ka me kple mawudɔla sesẽ aɖe zã bliboa katã! Eye nu ka tae wote ka me ɖo? Yakob di be Yehowa Mawu nayra ye tae. Eye ale si Mawu ɖo eteƒe nɛ ye nye be womagayɔe be Yakob azɔ o, boŋ woayɔe be Israel. Eye ŋkɔ mae woava yɔ na dukɔ blibo aɖe! (1 Mose 32:23-32) Ɣeyiɣi aɖe megbe la, Yosef va nyae be Israel ƒe vi ŋutsuawoe anye to vovovo siwo anɔ dukɔ ma me la fofowo!\nƔeyiɣi kpui aɖe megbe la, nublanuinya gbãdziname aɖe dzɔ; ame si Yosef ɖevi la lɔ̃na wu le agbe me la gblẽe ɖi kpata. Dadaa ku esime wònɔ ku lém le eyometɔ Benyamin dziɣi. Fofoa xa nu vevie le eƒe kua ta. Kpɔe ɖa le susu me be Yakob le aɖatsi tutum le ŋkume na Yosef blewuu hetsɔ mɔkpɔkpɔ si fa akɔ na Yakob tɔgbui Abraham la nɔ akɔ fam nɛ. Awɔ dɔ ɖe Yosef dzi godoo esi wòsee be Yehowa ava fɔ ye dadaa tso ku me gbe ɖeka! Ðewohĩ Yosef va lɔ̃ ‘agbagbeawo ƒe Mawu’ dɔmenyotɔ la vevie. (Luka 20:38; Hebritɔwo 11:17-19) Esi Yakob srɔ̃, Raxel, ku la, Yakob melɔ̃a nu le ŋutsuvi eve siwo wòdzi nɛ la gbɔ kura o.—1 Mose 35:18-20; 37:3; 44:27-29.\nÐevi geɖewo azu vi gbegblẽwo ne wowɔ vi na wo nenema; gake Yosef ya srɔ̃ nu tso edzilawo ƒe nɔnɔme nyui geɖeawo me, etsi le xɔse me, eye wòlɔ̃ nyui helé fu vɔ̃. Esi wòxɔ ƒe 17 la, woa kple nɔviaŋutsu tsitsitɔawo le alẽwo kplɔm gbe ɖeka eye wokpɔe be wowɔ nu gbegblẽ aɖe. Ðe wòmia nu ɖe nyaa dzi kple susu be ye nɔviawo nalɔ̃ yeƒe nya? Aleke kee wòɖale o, ewɔ nu si le eteƒe. Egblɔ nu si wowɔ la na fofoa. (1 Mose 37:2) Ðewohĩ esi Yosef wɔ nu dzinɔameƒotɔe alea ye gawɔe be Yakob melɔ̃a nu le via lɔlɔ̃a gbɔ o. Kpɔɖeŋu nyui kae nye esi si ŋu wòle be sɔhɛ Kristotɔwo nade ŋugble le! Masɔ be woamia nu ɖe nu vɔ̃ gã aɖe si ame aɖe wɔ la dzi o, eɖanye wo nɔvi loo alo wo xɔlɔ̃ o, elabena nunya le eme be woasrɔ̃ Yosef ahagblɔ nu si amea wɔ la na ame siwo dze akpe ɖe nu gbegblẽ wɔlaa ŋu.—3 Mose 5:1.\nMíate ŋu asrɔ̃ nu nyuia aɖe hã le Yosef ƒe ƒomea ŋu. Togbɔ be Kristotɔ vavãwo meɖea srɔ̃ geɖe egbea o hã la, ƒome gãwo le wo dome siwo me atikɔmeviwo kple atsusiviwo le. Mí katã míate ŋu akpɔe be ameŋkumekpɔkpɔ kple amedzidede wɔe be Yosef ƒe ƒometɔwo mewɔ ɖeka o. Dzila dzeaɖaŋu siwo si atikɔmeviwo le la dzea agbagba vevie nana ɖeviawo kpɔnɛ be wolɔ̃ yewo dometɔ ɖe sia ɖe eye nunana tɔxɛwo le ame sia ame si, eye wo dometɔ ɖe sia ɖe ate ŋu awɔ eƒe akpa dzi be dzidzɔ nanɔ ƒomea me.—Romatɔwo 2:11.\nŊUƲAƲÃ GE ÐE WO DOME\nYakob lɔ̃ via Yosef le esi wònye nuteƒewɔla kple ame dzɔdzɔe ta\nEsi dzi nɔ Yosef ƒo ɖe nu dzɔdzɔe wɔwɔ ŋu ta la, ɖewohĩ esia tae Yakob lɔ̃ viaŋutsua vevie ɖo. Edɔ wotɔ awu tɔxɛ aɖe nɛ. (1 Mose 37:3) Woyɔa awu sia zi geɖe be awu si le amadede geɖe me, gake kpeɖodzi boo aɖeke meli be nenemae woyɔ awu la o. Anɔ eme be awu ʋlaya nyui aɖee wònye, eye ɖewohĩ awu abɔ legbee, eye wòdidi ɖo eƒe afɔ gbɔ ke. Ðewohĩ enye awu si ƒomevi bubume alo fiavi ado.\nSusu nyui ye nɔ Yakob si ɖe Yosef ŋu, eye ale si fofoa ɖee fia be yelɔ̃e vevie la anya wɔ dɔ ɖe edzi godoo. Gake Yosef ato kuxi geɖe me le awu ma ta. Gbã la, ɖo ŋku edzi be alẽkplɔvie ɖekakpuia nye. Esia bia be wòatsɔ asi awɔ dɔ sesẽe. Wò ya bu eŋu kpɔ be ɖekakpuia do awu nyui ma hele zɔzɔm le gbememɔ dzi, le agakpewo liam, alo le agbagba dzem be yeaɖe alẽvi aɖe si xaxa ɖe ŋuve me. Vɔ̃ɖitɔa ye nye, aleke Yosef nɔviŋutsuwo le nu wɔ ge ɖe Yosef ŋu le awu sia si ɖe ale si gbegbe Yakob lɔ̃nɛ fia la ta?\nBiblia ɖo nya sia ŋu be: “Esi nɔviawo kpɔ bena, wo fofo lɔ̃nɛ wu wo katã la, wolée ɖe fu me, eye womegaƒoa nu nɛ nyuie o.” * (1 Mose 37:4) Ðewohĩ wo tɔ dzɔ be woaʋã ŋu, gake Yosef nɔviwo mewɔ nu le nunya me esi woɖe mɔ ŋuʋaʋã vɔ̃ɖi ge ɖe wo me ɖe wo nɔvia ŋu o. (Lododowo 14:30; 27:4) Ðe wòdzɔ ɖe dziwò kpɔ be esi nèkpɔe be wode bubu si dim nèle la ame aɖe ŋu la, ŋuʋaʋã yɔ wò dzi mea? Ðo ŋku Yosef nɔviawo dzi. Woƒe ŋuʋaʋã na wowɔ nu siwo va ve wo vevie emegbe. Woƒe kpɔɖeŋua nye ŋkuɖodzinya na Kristotɔwo be enyo sãsãsã wu be ‘woakpɔ dzidzɔ kple ame siwo le dzidzɔ kpɔm.’—Romatɔwo 12:15.\nYosef anya kpɔe be ye nɔviŋutsuawo lé fu ye. Ðe esia wɔe be wòtsɔa eƒe awu ʋlaya la ɣlana ne ele nɔviawo gbɔa? Ðewohĩ esia anya va susu me nɛ. Gake ɖo ŋku edzi be ɖe Yakob di be awu la nanye kpeɖodzi be yedea asixɔxɔ eŋu helɔ̃nɛ. Eya ta esi Yosef di be yeadze ye fofo ŋu ta la, edoa awua ɣesiaɣi. Eƒe kpɔɖeŋua aɖe vi na mí. Togbɔ be mía Fofo si le dziƒo la mekpɔa ame ŋkume gbeɖe o hã la, ɣeaɖewoɣi la, edea bubu tɔxɛ esubɔla wɔnuteƒewo ŋu hevea wo nu. Gakpe ɖe eŋu la, ebia tso wo si be woagasrɔ̃ gbɔdɔdɔ ƒe agbe gbegblẽ nuwɔna siwo le xexe dzeakaɖa sia me o. Abe Yosef ƒe awu ʋlaya tɔxɛa ene la, Kristotɔ vavãwo ƒe agbenɔnɔ nana wotoa vovo tso ame siwo dome wole gbɔ. Gake amewo ʋãa ŋu wo heléa fu wo ɣeaɖewoɣi ɖe woƒe agbenɔnɔ ta. (1 Petro 4:4) Ðe wòle be Kristotɔ naɖoe be yemana amewo nanya be Mawu subɔlae yenye oa? Ao—nenema kee masɔ kura be Yosef naɣla eƒe awu ʋlaya la o.—Luka 11:33.\nYOSEF ƑE DRƆ̃EAWO\nEteƒe medidi o, Yosef ku drɔ̃e eve aɖewo siwo mebɔ o. Le drɔ̃e gbãtɔa me la, Yosef kpɔe be ye kple ye nɔviŋutsuwo yewole mɔli blam le agble me. Tete yeƒe mɔli babla tsi tre hedzɔ kã; wo tɔwo va ƒo xlãe, eye wode ta agu nɛ. Le drɔ̃e evelia me la, ɣe, ɣleti kple ɣletivi 11 wode ta agu na Yosef. (1 Mose 37:6, 7, 9) Nu kae wòle be Yosef nawɔ kple drɔ̃e wɔdɔɖeamedzi mawo?\nYehowa Mawu gbɔe drɔ̃eawo tso. Nyagblɔɖinyawoe wonye, eye Mawu di be Yosef nagblɔ drɔ̃eawo me nyawo na wo. Le gɔmesese aɖe nu la, ele be Yosef nawɔ nyagblɔɖila siwo va ɖe eyome la ƒe dɔ esi wogblɔ Mawu ƒe gbedeasiwo kple eƒe ʋɔnudɔdrɔ̃wo na Eƒe dukɔ dzeaglã la.\nYosef gblɔ na nɔviawo bubutɔe be: “Miɖo to, ne miase drɔ̃e, si meku!” Nɔviawo se drɔ̃ea gɔme eye medo dzidzɔ na wo kura o. Wogblɔ nɛ be: “Ðe nèle didim be, nàɖu fia ɖe mía nu, eye nàɖu mia dzia?” Nuŋlɔɖia gblɔ kpee be: “Tso ekema dzi wogalé fui ɖe edzi wu le eƒe drɔ̃ekuku kple eƒe nyawo ta.” Esi Yosef lĩ drɔ̃e evelia na fofoa kple nɔviawo la, wogado dziku wu tsã. Nuŋlɔɖia gblɔ be: “Fofoa ka mo nɛ, eye wògblɔ nɛ bena: Drɔ̃e ka enye si nèku? Alo ɖe mía kple dawò kple nɔviwòwo míava dze klo ade ta agu na wò mahã?” Ke hã Yakob yi edzi nɔ ŋugble dem le nyaa ŋu. Ðe wòanye be Yehowae de gbe siawo asi na ɖevia?—1 Mose 37:6, 8, 10, 11.\nMenye Yosef ye nye Yehowa subɔla gbãtɔ si Yehowa de nyagblɔɖigbedeasi siwo ŋu amewo makpɔ dzidzɔ ɖo o la asi na be wòagblɔ, si ana woati eyome gɔ̃ hã o. Yesue nye nyagblɔɖila gãtɔ, eye egblɔ na eyomedzelawo be: “Ne woti yonyeme la, ekema woati miawo hã mia yome.” (Yohanes 15:20) Kristotɔwo katã, ɖeviwo kple tsitsiawo siaa, ate ŋu asrɔ̃ Yosef ɖekakpui la ƒe xɔse kple eƒe dzinɔameƒo.\nFULÉLEA ÐO SESẼAƑE\nEsia megbe kpuie la, Yakob dɔ Yosef ɖekakpui la be wòayi aɖakpɔ nɔviawo ɖa, elabena nɔviaŋutsuawo le alẽwo dzi kpɔm le dziehe gome le teƒe aɖe si gogo Sixem, afi si woƒe nuwɔna na amewo lé fu wo ɖikaa le eteƒe medidi o la. Yakob anya nɔ viawo ŋu bum godoo, eya ta edɔ Yosef ɖa be wòayi aɖakpɔe ɖa be woli sesĩe hã. Ðe nàte ŋu akpɔ ale si Yosef ase le eɖokui me la le susu mea? Enya be ye nɔviwo lé fu ye fifia wu tsã! Ðe woalɔ̃ eƒe nya esi wòava dze le wo ŋkume azɔ abe wo fofo ƒe nyanuɖela enea? Ke hã Yosef ɖo to fofoa ƒe gbe hedze mɔ.—1 Mose 34:25-30; 37:12-14.\nMɔ didi aɖe ŋutɔe wònye—anɔ abe ŋkeke ene alo atɔ̃ ƒe mɔzɔzɔ ene. Sixem didi tso Xebron gbɔ le dziehe gome abe kilometa 80 ene. Gake esi Yosef ɖo Sixem la, esee be ye nɔviawo ɖo ta Dotan, si gbɔ didi abe kilometa 22 lɔƒo ene le dziehe gome. Esi Yosef gogo Dotan mlɔeba la, ekpɔ nɔviaŋutsua le adzɔge ɖaa. Enumake woƒe fulélea nu gasẽ ɖe edzi. Nuŋlɔɖia gblɔ be: “Wogblɔ na wo nɔewo bena: Mikpɔ drɔ̃ekula enye kem gbɔna ɖa! Mina míawui, eye míatsɔe aƒu gbe ɖe do aɖe me, eye míagblɔ bena, lã wɔadã aɖe vuvui, ekema míakpɔ nu si eƒe drɔ̃e la ava zu.” Gake Ruben ƒo nya ɖe nɔviawo nu ʋuu wolɔ̃ be yewoatsɔe aƒu gbe ɖe do aɖe me agbagbee, ewɔ esia kple susu be yeate ŋu ava ɖe ɖekakpuia le doa me emegbe.—1 Mose 37:19-22.\nYosef si mele ɖeke me nyam o la te ɖe wo ŋu hele mɔ kpɔm be woaxɔ ye nyuie. Gake nɔviaŋutsuawo dze edzi! Wohe eƒe awu tɔxɛa ɖa le eŋu kple ŋusẽ, eye wohe eya amea yi tsido aɖe si le ƒuƒlu la gbɔ hetutui de eme. Yosef ge ɖe doa me ʋli! Esi eƒe mo le kɔkɔm la, edze agbagba tso ɖe eƒe afɔwo dzi, gake mate ŋu ado le doa me le eɖokui si gbeɖe o. Esi wòfɔ mo dzi la, dziŋgɔlia ko wòkpɔ kotoe eye wòle nɔviawo ƒe nuƒoƒo sem le adzɔge ɖaa. Edo ɣli yɔ wo hele kuku ɖem na wo, gake womede nu eme nɛ o. Wosẽ dzi me yi ɖabɔbɔ nɔ anyi le adzɔge heɖu nu. Esime Ruben menɔ anyi o la, wogadi ake be yewoawu ɖekakpui la, gake Yuda ƒoe ɖe wo nu be woadzrae na asitsala mɔzɔlawo boŋ. Dotan asitsamɔ si ɖo ta Egipte la medidi tso afi ma o, eye ɣeyiɣi kpui aɖe megbe la, Ismael-sihawo kple Midian-sitsalawo va yina. Kaka Ruben nagbɔ la, woƒo asia hedzrae xoxo. Wodza wo nɔvia kluvii xɔ klosalo blave. *—1 Mose 37:23-28; 42:21.\nYosef lɔ̃ nu dzɔdzɔe wɔwɔ, ke hã nɔviawo lé fui\nAzɔ míate ŋu aɖo ŋku nyati sia ƒe gɔmedzenyawo dzi. Esi wokplɔ Yosef ɖo ta anyiehe gome yina Egipte la, edze ƒãa be ebu nu sia nu. Egbe o, elɔ̃ o, wokplɔe dzoe! Tso gbe ma gbe la, magase eƒe ƒometɔwo ŋuti nya aɖeke o ƒe geɖe—makpɔ ale si gbegbe wòte ɖe Ruben dzii esi wògbɔ va kpɔe be Yosef megali o; nenema kee manya naneke tso ale si gbegbe Yakob xa nui ŋu esime woflui wòxɔe se be Yosef, ye vi lɔlɔ̃a, ku la ŋu o; eye magase nya aɖeke tso tɔgbuia Isak si gakpɔtɔ nɔ agbe ɣemaɣi la ŋu o; azɔ hã magase Benyamin, nɔviaŋutsu malɔ̃nugbɔa, si wòsusu vevie la ŋuti nya aɖeke o. Gake ɖe nu sia nu bu na Yosef vavã?—1 Mose 37:29-35.\nNane gakpɔtɔ nɔ Yosef si si nɔviaŋutsuwo mate ŋu axɔ le esi gbeɖe o: eyae nye eƒe xɔse. Enya nu geɖe tso eƒe Mawu, Yehowa ŋu, eye naneke mate ŋu axɔ sidzedze ma le esi o—eƒe kaklã tso eƒe ƒometɔwo gbɔ loo, alo fu siwo wòakpe abe kluvi ene le mɔzɔzɔ didi ma me va se ɖe Egipte o, eye nenema kee ŋukpe si wònye be wodzrae kluvii na Egiptetɔ kesinɔtɔ si ŋkɔe nye Potifar gɔ̃ hã meɖe dzi le eƒo o. (1 Mose 37:36) Yosef ƒe xɔse kple tame si wòɖo kplikpaa be yeayi edzi anɔ yeƒe Mawua ŋu kplikplikpli la me nɔ sesẽm ɖe edzi esi wònɔ fu mawo kpem. Le nyati bubu siwo míava ta me la, míakpɔ ale si Yosef ƒe Mawu, Yehowa, va zã Yosef geɖe ŋutɔ le eƒe xɔse ta eye wòɖe vi geɖe na eƒe ƒometɔ siwo lé fui la gɔ̃ hã. Anyo ŋutɔ be míasrɔ̃ Yosef ƒe xɔse!\n^ mm. 15 Numekula aɖewo gblɔ be Yosef nɔviawo susui be nu si yewo fofo na Yosef la ɖee fia be eɖoe be yeatsɔ ŋgɔgbevinyenyea ana ɖevi la. Wonyae be Yosef ye nye Yakob srɔ̃ malɔ̃nugbɔa ƒe vi ŋgɔgbea—eye nyɔnu mae eya ŋutɔ ɖo be yeaɖe gbã. Tsɔ kpe ɖe eŋu la, Ruben, si nye Yakob viŋutsu ŋgɔgbea la de asi fofoa ƒe kosi ŋu hedo vlo fofoa, eye alee wòdo vlo eƒe ŋgɔgbevinyenyea hã.—1 Mose 35:22; 49:3, 4.\n^ mm. 25 Biblia ŋutinya la de pɛpɛpɛ le nu suewo gɔ̃ hã me. Agbalẽ siwo woŋlɔ ɣemaɣi lɔƒo la ɖee fia be klosalo 20 ye wodzraa kluviwo le Egipte.\n“Aleke Gɔ̃ Mawɔ Vɔ̃ Gã Sia?”\nAleke Yosef wɔ nɔ te ɖe agbagba si Potifar srɔ̃ dze vevie be yeable enu la nu?\nNYATI SI LE AKPAA DZI Ðe Mawu Ðoa Ŋku Dziwòa?\nNYATI SI LE AKPAA DZI Mawu Ƒe Ŋku Le Ŋuwò\nNYATI SI LE AKPAA DZI Mawu Sea Nu Gɔme Na Wò\nNYATI SI LE AKPAA DZI Mawu Ate Ŋu Afa Akɔ Na Wò\nNYATI SI LE AKPAA DZI Mawu Le Yɔwòm\nTHE BIBLE CHANGES LIVES Meho Aʋa Ðe Nu Madzɔmadzɔ Wɔwɔ Kple Ŋutasesẽ Ŋu\nIMITATE THEIR FAITH “Miɖo To, Ne Miase Drɔ̃e” Sia\nOUR READERS ASK Ame Kae Wɔ Mawu?\nMawu Yɔe Be “Fiavinyɔnu”\nSara: “Nyɔnu Dzetugbee Nènye”\nEnok—“Eƒe Nu Dze Mawu Ŋu Nyuie”\n“Yehowa Tɔe Nye Aʋa La”


Psalmowo 12 - Holy Bible [Ewe Bible 1913] - (Psa 12)\nDawid ƒe ha na henɔ la, ne woaƒo ɖe gbe gã me.\nYehowa, xɔ na ame, elabena mawumemewo nu tso, eye anukwaretɔwo bu le amegbetɔviwo dome!\nAmesiame vivia nume henɔa aʋatso kam na nɔvia, eye wogblɔa aɖevee.\nYehowa netsrɔ nume ŋanɛ tɔwo kple aɖe, siwo gblɔa nya gãwo,\nYehowa be: Metso azɔ le ŋutasesẽ le hiãtɔwo ŋu kple ame dahewo ƒe hũɖeɖe ta, eye mahe xɔname vɛ na amesi le eyome dim la.\nYehowa ƒe nyawo dza abe klosalo, si wolólona le kpo me wotstana ɖe anyigba, eye woklɔe zi gbɔ zi adre la ene.\nOo, Yehowa, dzra mí ɖo, eye nakpɔ mía ta le dzidzime sia ŋuti tegbee!\nNe yakanuwɔwɔ le ga dom ɖe dzi le amegbetɔwo dome la, eyae ame vɔ̃ɖiwo doa dzodzo.


Dzɔdzɔmeŋutinunya Kple Mawusubɔsubɔ—Nyaʋiʋli aɖe Dze Egɔme\nƔLETIVIŊUTINUNYALA aɖe si xɔ ƒe 70 la nɔ eƒe kuba dzi henɔ kutri kum be yeaxlẽ nu. Enɔ agbalẽ aɖe si wòŋlɔ la me tom kpɔ be nuwo sɔ ɖe eme bene woatae hã. Eya ŋutɔ ɖanya loo alo meɖanya o, eƒe agbalẽa atrɔ ameƒomea ƒe nukpɔsusu le nɔnɔme si me xexeame le ŋu kura. Ele glãkahehe sesẽ aɖe, si metsonuwo gakpɔtɔ le nu gblẽm egbea hã la, de ge Kristodukɔa dome.\nAme ma si nɔ kubaa dzi lae nye Polandtɔ, Katolikotɔ, Nicolaus Copernicus, eye ƒe 1543 mee nya sia dzɔ. Copernicus ƒe agbalẽ si ŋkɔe nye On the Revolutions of the Heavenly Spheres (Le Dziƒonuwo ƒe Xlãƒoƒo Ŋu) gblɔ be menye anyigba lae le ɣe la kple eŋuɣletinyigbawo ƒe hatsotso si me míaƒe anyigba le la titina o, ke boŋ ɣe lae. Copernicus to agbalẽ ɖeka sia ko dzi tsɔ nufiafia si gɔmesese le bɔbɔe ŋutɔ la ɖɔ li anyigbaa ƒe titina nɔnɔ na ɣe kple ɣletinyigbawo ƒe nufiafia si tɔtɔa ame ŋutɔ la.\nGbã la, naneke mefia kura be nyaʋiʋli aɖeke ava dzɔ o. Nusiwo tae la dometɔ ɖekae nye be Copernicus dze aɖaŋu le eƒe nukpɔsusuwo gbɔgblɔ me. Gakpe ɖe eŋu la, edze abe Katolikoha, si xɔe se be anyigbae le titina na ɣletinyigbawo katã la, daa asi ɖe dzɔdzɔmeŋutinunyalawo ƒe numekukuwo dzi ɣemaɣi ene. Papa la ŋutɔ gɔ̃ hã de dzi ƒo na Copernicus be wòata eƒe agbalẽa. Esi Copernicus ta agbalẽa azɔ la, nuŋɔŋlɔmetola vɔvɔ̃nɔtɔ aɖe ŋlɔ eya ŋutɔ ƒe ŋgɔdonyawo eye wògblɔ le ɣe ƒe titina nɔnɔ na ɣletinyigbawo ƒe nyaa ŋu be esɔ le akɔntabubu ƒe nukpɔsusuwo nu, gake mefia kokoko be nenemae wòle le ɣletiviŋutinunya ya me o.\nNyaʋiʋlia Nu Sẽ Ðe Edzi\nAmesi hã gava de nu nyaa mee nye Italytɔ ɣletiviŋutinunyala, akɔntanyala, kple dzɔdzɔmeŋusẽŋununyala Galileo Galilei (ƒe 1564-1642), si hã nye Katolikotɔ. Galileo zã eya ŋutɔ ƒe yamenutomekpɔmɔ̃ siwo me wòde ahuhɔ̃e yeye si woto vɛ, si me kɔ wu esiwo nɔ anyi la tsɔ kpɔ yamenutome tsitotsito, wòyi ŋgɔ wu alesi amesiame kpɔe kpɔ. Nusiwo wòkpɔ la ɖo kpe edzi nɛ be nyateƒee Copernicus to. Galileo kpɔ do aɖewo, siwo me do viviti, si woyɔna egbea be “ɣe ƒe teƒe dovivitiwo” la le ɣea ŋu, si te fli ɖe xexemenunyalawo ƒe susu kple subɔsubɔhawo ƒe dzixɔse vevi bubu aɖe—si nye be ɣe la mate ŋu atrɔ bubui loo alo agblẽ o—la me.\nGalileo tsɔ dzinɔameƒo kple dzonɔameme kaka eƒe nukpɔsusuwo vɔvɔ̃manɔmee, menye abe alesi Copernicus ya wɔe ene o. Eye ewɔ esia le ɣeyiɣi sime subɔsubɔhawo ƒe tsitretsiɖeŋu nu sẽ wu me, elabena ɣemaɣi la, Katolikoha la va tsi tre ɖe Copernicus ƒe nufiafiaa ŋu gaglãa. Eyata esi Galileo ʋli nya be menye nyateƒe koe ɣe ƒe titina nɔnɔ na ɣletinyigbawo nye ko evɔ o ke boŋ be ewɔ ɖeka kple Ŋɔŋlɔawo hã la, sɔlemeha la kpɔe be aglãdzenuwɔna aɖe le dzɔdzɔ ge. *\nGalileo yi Rome be yeaɖaʋli ye ɖokui ta, gake mekpae o. Le ƒe 1616 me la, sɔlemeha la de se nɛ be wòadzudzɔ Copernicus ƒe nu la fiafia. Esia na be Galileo zi ɖoɖoe sẽ. Emegbe le ƒe 1632 me la, eta agbalẽ bubu tsɔ da asi ɖe Copernicus ƒe nufiafia la dzii. Le ƒe si kplɔe ɖo ko me la, Ŋutasẽʋɔnudrɔ̃lawo tso afia be Galileo nayi mɔ eƒe agbemeŋkekeawo katã. Gake le ƒe si Galileo xɔ xoxo ta la, wotrɔ tohehea enumake be wòanɔ gaxɔ me le asrafowo ƒe dzikpɔkpɔ te le ye ŋutɔ ƒeme.\nAme geɖe bu Galileo ƒe nyaʋiʋli kple sɔlemeha la be enye alesi dzɔdzɔmeŋutinunya me nukpɔsusuwo de ŋgɔ boo wu subɔsubɔha, eye ne míakekee ɖe enu la, Biblia gɔ̃ hã tɔ. Gake abe alesi míakpɔe le nyati si kplɔe ɖo me ene la, nyataƒoƒo alea ko mewɔ ɖeka kple nyateƒenya geɖewo o.\n^ mm. 7 Galileo ƒe nya veve kple gbɔɖiamenyawo gbɔgblɔ na be ame geɖe va lé fui vɔ̃ɖivɔ̃ɖi madzemadzee. Eye esi wòʋli nya be ɣe ƒe titina nɔnɔ na ɣletinyigbawo wɔ ɖeka kple Ŋɔŋlɔawo la, ewɔ eɖokui subɔsubɔnyawo ŋunyalae, si gado dziku na sɔlemeha la ɖe edzi.\nWoɖee tso Giordano Bruno and Galilei (German tɔ) me\nGalileo ʋli eɖokui ta le Romatɔwo ƒe Ŋutasẽʋɔnudrɔ̃ƒe\nEtso agbalẽ si nye The Historian’s History of the World, Babla IX, ƒe 1904 tɔ me\nMegbe ɖaa: Chart depicting Copernicus’ concept of the solar system\nƉoe Ɖe Amewo Ɖoe Ɖe Amewo Dzɔdzɔmeŋutinunya Kple Mawusubɔsubɔ—Nyaʋiʋli aɖe Dze Egɔme\nw05 4/1 axa 3-4


Yonatan—‘Naneke Mexea Mɔ Na Yehowa O’\nGBE BUBU Abkhaz Afrikaans Albanian Amharic Arabic Armenian Azerbaijani Baoule Bashkir Bassa (Cameroon) Belize Kriol Bicol Bislama Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Kannada Kikamba Kikuyu Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Maya Moore Myanmar Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Telugu Thai Tigrinya Tojolabal Turkish Twi Tzotzil Uighur (Cyrillic) Ukrainian Urdu Urhobo Uzbek Vietnamese Waray-Waray Welsh Yoruba\n‘Naneke Mexea Mɔ Na Yehowa O’\nKpɔe ɖaa le susu me be asrafo siwo nye dzɔlawo la le wo nɔƒe le nuto si nye kpenyigba dzekpodzeʋe la kpɔm esime yame xɔ dzo. Filistitɔwo ƒe asrafo siwo wotsɔ ɖo afi ma la de dzesi nane si he woƒe susu: Ŋutsu eve siwo nye Israel-viwo la tɔ ɖe balia me le adzɔge ɖaa nɔ dzedzem gaglãa. Esia wɔ nuku na asrafoawo, elabe wosusu be ame eve mawo mate ŋu awɔ naneke yewo o. Ɣeyiɣi didi aɖee nye ema Filistitɔwo kpe Israel-viwo dzi ale gbegbe be wometea ŋu nyrea woawo ŋutɔwo ƒe agblenuwo gɔ̃ hã o, negbe ɖe woyi woƒe futɔ siwo nye Filistitɔwo la gbɔ. Eya ta le aʋawɔnuwo gome la, nuwo mede Israel-srafowo dzi kura o. Tsɔ kpe ɖe ŋu la, wo ame eve koe! Ne wonye aʋakalẽtɔ siwo bla aʋakpa gɔ̃ hã la, nu ka gɔ̃e woate ŋu awɔ? Filistitɔwo ɖe alɔme le wo ŋu gblɔ bena: “Miva kpe kpli mí, ne míafia nane mi!”—1 Samuel 13:19-23; 14:11, 12.\nLe nyateƒe me la, wole nane fia ge ame aɖewo ya, gake Filistitɔwoe woafia nui, ke menye Israel-viawo o. Israel-vi eveawo ƒu du to balia me, eye wote agakpea lialia. Agakpea ɖi abu ale gbegbe be ɖe wota asi kple afɔ kabakaba heɖo ta afi si dzɔlawo nɔ! (1 Samuel 14:13) Filistitɔwo de dzesii azɔ be aʋawɔnuwo nɔ ŋutsu si nɔ ŋgɔ la si eye eƒe adekplɔvia le eyome. Gake ɖe wòfia be enɔ ŋgɔ xɔm na eƒe adekplɔvia be wo ame evea ɖeɖe woadze asrafoha blibo dzia? Tsu kumee wònɔa?\nMenye tsu kumee wònɔ o; enye ŋutsu si si xɔse sẽŋu le. Eŋkɔe nye Yonatan, eye eƒe ŋutinyaa gaɖea vi egbea eye nufiamewo le eme na Kristotɔ vavãwo. Togbɔ be míegawɔa aʋa ŋutɔŋutɔ o hã la, míate ŋu asrɔ̃ nu geɖe tso Yonatan gbɔ ku ɖe dzinɔameƒo, nuteƒewɔwɔ kple ɖokuitsɔtsɔna si míehiã ale be míatu xɔse akuakua ɖo la ŋu.—Yesaya 2:4; Mateo 26:51, 52.\nEnye Vi Wɔnuteƒe Kple Asrafo Si Ƒo Dzi Nɔ\nBe míase nu si tae Yonatan ho aʋa ɖe dzɔlawo ŋu gɔme la, ele be míalé ŋku ɖe ame si wònye la ŋu. Yonatan nye Israel fia gbãtɔ, Saul, ƒe ŋgɔgbevi. Esi wosi ami na Saul be wòazu fia la, Yonatan nye vi tsitsi xoxo, axɔ abe ƒe 20 alo esi wu ema gɔ̃ hã. Edze ƒãa be kadodo kplikplikpli nɔ Yonatan kple tɔa, Saul dome, eye Saul ɖea susu kplii le nyawo ŋu. Le ɣeyiɣi mawo me la, menye ɖeko Yonatan nya tɔa be enye ŋutsu kɔkɔ dzeɖekɛ kple aʋakalẽtɔ o, ke enya nu bubu si nɔ vevie sãsãsã wu la hã le eŋu—enyae be enye ŋutsu si si xɔse nɔ si bɔbɔa eɖokui. Yonatan se nu si tae Yehowa tia Saul be wòanye fia ɖo la gɔme. Nyagblɔɖila Samuel gɔ̃ hã gblɔ be ame aɖeke mede enu le anyigba la dzi o!—1 Samuel 9:1, 2, 21; 10:20-24; 20:2.\nAnɔ eme be Yonatan se le eɖokui me be bubue wònye na ye be yeakpe asi ɖe ye tɔ ŋu be yewoawɔ aʋa kple Yehowa ƒe amewo ƒe futɔwo. Aʋa mawo mele abe esiwo wowɔna egbea le dulɔlɔ̃ ta la ene o. Ɣemaɣi la, Yehowa tia Israel-viwo be woanye ye teƒenɔlawo, eye enuenu la, dukɔ siwo subɔa alakpamawuwo la va nɔa wo dzi dzem. Filistitɔawo, siwo tsɔ mawuwo abe Dagon ene subɔsubɔ ƒo ɖi wo ɖokuiwo la, dzea agbagba zi geɖe be yewoate Yehowa ƒe dukɔ tiatia la ɖe anyi, alo atsrɔ̃ wo gɔ̃ hã.\nEya ta le ŋutsuwo abe Yonatan ene gome la, aʋawɔwɔ nye Yehowa Mawu subɔsubɔ nuteƒewɔwɔtɔe ƒe akpa aɖe. Eye Yehowa yra ɖe Yonatan ƒe agbagbadzedzewo dzi. Esi Saul zu fia megbe kpuie la, etsɔ via Yonatan ɖo asrafo 1,000 nu, eye enɔ ŋgɔ na wo wodze Filistitɔwo ƒe asrafoha aɖe dzi le Geba. Togbɔ be aʋawɔnu boo aɖeke menɔ ŋutsuawo si o hã la, le Yehowa ƒe kpekpeɖeŋu me la, Yonatan ɖu aʋa la dzi. Le esia ta Filistitɔwo hã kplɔ aʋakɔ gã aɖe ho ɖe Israel-viwo ŋu. Ŋɔdzi lé Saul ƒe asrafowo dometɔ geɖe. Wo dometɔ aɖewo si yi ɖabe, eye wo dometɔ ʋɛ aɖewo yi ɖade Filistitɔwo dzi gɔ̃ hã! Gake dzi gakpɔtɔ nɔ Yonatan ya ƒo.—1 Samuel 13:2-7; 14:21.\nLe ŋkeke si ŋu míeƒo nu tsoe le gɔmedzedzea dzi la, Yonatan meklã hafi kplɔ eƒe adekplɔvia ɖe eɖokui ŋu wodzo o. Esime Yonatan kple eƒe adekplɔvia nɔ Filistitɔwo ƒe dzɔlawo gogom le Mikmas la, eɖe susu si nɔ esi la gblɔ na eƒe adekplɔvia. Eyae nye be woaɖe wo ɖokui afia Filistitɔwo ƒe asrafo siwo nɔ dzigbe gome la. Ne Filistitɔwo tɔ gbe wo ame evea be woava kpe kpli yewo la, esia anye dzesi be Yehowa akpe ɖe eƒe subɔlawo ŋu. Eƒe adekplɔvia lɔ̃ enumake, eye anɔ eme be Yonatan ƒe nya wɔdɔɖeamedzi siawoe ʋãe. Egblɔ nɛ be: “Naneke mexea mɔ na Yehowa, be wòatsɔ ame geɖe alo ame ʋɛ axɔ na ame o.” (1 Samuel 14:6-10) Nu kae eƒe nya siawo fia?\nEdze kɔtɛ be Yonatan dze si eƒe Mawu la nyuie. Ðikeke mele eme o be enyae be Yehowa kpe ɖe eƒe amewo ŋu woɖu futɔ siwo sɔ gbɔ wu wo sãsãsã la dzi va yi. Ɣeaɖewoɣi gɔ̃ hã la, Yehowa to ame ɖeka pɛ dzi na eƒe amewo ɖu aʋa dzi. (Ʋɔnudrɔ̃lawo 3:31; 4:1-23; 16:23-30) Eya ta Yonatan nyae be menye Mawu subɔlawo ƒe agbɔsɔsɔ alo woƒe ŋusẽ alo aʋawɔnuwoe nye nu vevitɔ o, ke boŋ woƒe xɔse ye. Eya ta Yonatan wɔ nu le xɔse me, ena Yehowa fia mɔ wo ale be yewoanya nenye be ye kple yeƒe adekplɔvia yewoaho ɖe dzɔla mawo ŋu; eya ta etia dzesi si dzi woato anya nenye be Yehowa da asi ɖe edzi. Esi wòkpɔe be Yehowa da asi ɖe edzi ko la, eho ɖe futɔawo ŋu vɔvɔ̃manɔmee.\nDe dzesi nu eve siwo ɖe dzesi le Yonatan ƒe xɔse ŋu. Gbãtɔe nye be edea bubu deto eƒe Mawu, Yehowa ŋu. Enyae be Mawu Ŋusẽkatãtɔ la meɖoa ŋu ɖe amegbetɔwo ƒe ŋusẽ ŋu be wòana eƒe tameɖoɖowo nava eme o, ke hã edzɔa dzi na Yehowa be yeayra amegbetɔ wɔnuteƒe siwo subɔnɛ. (2 Kronika 16:9) Evelia, Yonatan di be yeakpɔ kpeɖodzi be Yehowa da asi ɖe yeƒe susua dzi hafi yeaɖe afɔ. Egbea, míekpɔa mɔ be míakpɔ dzesi wɔnuku aɖe tso mía Mawu gbɔ hafi míanya nenye be eda asi ɖe afɔ aɖe si míedi be míaɖe la dzi o. Esi Mawu ƒe Nya, si eƒe gbɔgbɔ ʋã amewo woŋlɔ la katã le mía si ta la, nu sia nu si míehiã be míanya Mawu ƒe lɔlɔ̃nu la le mía si. (2 Timoteo 3:16, 17) Ðe míedzroa Biblia me nyuie hafi tsoa nya me le nu veviwo ŋua? Ne nenemae la, ke míele eɖem fia be Mawu ƒe lɔlɔ̃nu wɔwɔ nɔa vevie na mí wu míawo ŋutɔwo tɔ, abe ale si wònɔ le Yonatan gome ene.\nEya ta ŋutsu eveawo, aʋakalẽtɔ la kple eƒe adekplɔvia, wolia kpe glidzaglidzaa afɔtsɔtsɔe heɖo ta dzɔlawo gbɔ. Esi Filistitɔwo de dzesii azɔ be woho aʋa ɖe yewo ŋu la, woɖo amewo ɖa be woakpe kple ŋutsu eve siwo va wo dzi dze ge la. Menye ɖeko Filistitɔwo sɔ gbɔ wu ko o, ke wonɔ kɔkɔƒe hã, eya ta ɖe wòle be woakpe amedzidzela eveawo dzi bɔbɔe hafi. Gake Yonatan nɔ asrafoawo ƒom ƒu anyi. Eye eƒe adekplɔvia nɔ wo wum le eyome. Le ɣeyiɣi kpui aɖe ko me la, ŋutsu eveawo wu futɔ 20 sɔŋ! Eye Yehowa gawɔ nu si yi ŋgɔ wu ema. Biblia gblɔ be: “Ŋɔdzi lé Filistitɔ siwo le asaɖa la me le gbea dzi kple dzɔlawo katã, dzidzi ƒo nuhalawo gɔ̃ hã. Anyigba nɔ ʋuʋum eye ŋɔdzi tso Mawu gbɔ lé wo.”—1 Samuel 14:15.\nYonatan nɔ ŋgɔ na eƒe adekplɔvia wo ame evea ɖeɖe ho aʋa ɖe futɔ asrafoha siwo bla aʋakpa la ŋu\nSaul kple eŋumewo nɔ adzɔge kpɔe be zitɔtɔ gã ɖo Filistitɔwo dome eye ŋɔdzi lé wo, eye Filistitɔawo trɔ ɖe wo nɔewo ŋu! (1 Samuel 14:16, 20) Dzi ɖo Israel-viwo ƒo eye woho aʋa ɖe wo ŋu. Anɔ eme be Filistitɔ siwo tsi yi nu la ƒe aʋawɔnuwoe wozã. Yehowa na aʋadziɖuɖu gã aɖe eƒe amewo gbe ma gbe. Eye tso esime nu wɔdɔɖeamedzi mawo dzɔ va de asi na egbea la, Yehowa metrɔ o. Egbea, ne míawo hã míewɔ nu le xɔse me abe ale si Yonatan kple eƒe adekplɔvia, si ŋkɔ Biblia meyɔ o, wɔe ene la, mave mí akpɔ gbeɖe o.—Malaki 3:6; Romatɔwo 10:11.\n“Mawue Kpe Ðe Eŋu Wòwɔ Dɔ Sia”\nAʋadziɖuɖu ma meva yi na Saul nyuie abe ale si wònɔ le Yonatan gome ene o. Do ŋgɔ la, Saul da vo gã aɖewo. Meɖo to Yehowa ƒe nyagblɔɖila Samuel si nye Lewitɔ la o, eye wòsa vɔ si wòle be nyagblɔɖilaa boŋ nasa. Esi Samuel va ɖo la, egblɔ na Saul be le eƒe tomaɖomaɖoa ta la, eƒe fiaɖuƒea mali ke o. Azɔ esi Saul kple eƒe amewo yi aʋa la, gbã la, eka atam aɖe si me susu mele o. Egblɔ na ameawo be: “Ne ame aɖe aɖu nu hafi fiẽ naɖo, esime nyemebia hlɔ̃ nye futɔwo vɔ haɖe o la, aɖi amea ŋu kpékpekpe!”—1 Samuel 13:10-14; 14:24.\nSaul ƒe nya mawo ɖee fia be eƒe nɔnɔme va nɔ gbegblẽm ɖe edzi. Ðe ŋutsu ɖokuibɔbɔla sia si vɔ̃a Mawu tsã la va le dadala si dia bubu dzodzro zuma? Yehowa megblɔ ɣeaɖekeɣi kpɔ be woada mɔxenu manyatalenu ma ɖe asrafo kalẽtɔ mawo siwo nɔ kutri kum la dzi o. Eye ɖe wòanye be nya siwo Saul gblɔ be va se ɖe “esime nyemebia hlɔ̃ nye futɔwo vɔ haɖe o” la fia be esusu be aʋaa nye ye tɔa? Ðe Saul ŋlɔ be be Yehowa ƒe ʋɔnu dzɔdzɔe dɔdrɔ̃ tae wole aʋaa wɔm ɖo, ke menye le esi yedi vevie be yeabia hlɔ̃, woade bubu ye ŋu alo yeaɖu aʋa dzi tae oa?\nYonatan menya naneke tso atam gbegblẽ ma si tɔa ka la ŋu o. Esi aʋawɔwɔa te ɖeɖi eŋu ta la, etsɔ eƒe atikplɔa tɔ anyiɖaɖa aɖe me hetsɔe de nu me eye wòse le eɖokui me enumake be ŋusẽ gaɖo ye ŋu. Eyome eƒe aʋawɔlawo dometɔ ɖeka gblɔ atam si tɔa ka be womegaɖu nu o la nɛ. Ale Yonatan gblɔ be: “Fofonye he vɔ̃ gã aɖe va anyigba la dzi. Mikpɔ ale si nye mo kɔ esi mede anyitsi vi sia nu mee ɖa. Ne ɖe ameawo ɖu woƒe futɔwo ƒe aboyonu siwo wokpɔ la ƒe ɖe egbea la, anye ne míesi wo wu alea hafi! Elabena Filistitɔ siwo míewu la mesɔ gbɔ o.” (1 Samuel 14:25-30) Nyateƒee wòto. Yonatan wɔa nuteƒe na tɔa, gake eda sɔ le nuteƒewɔwɔ nɛ me. Medea tɔa dzi le nu sia nu si wòwɔna alo gblɔna la me nuŋumabumabui o, eye eƒe dadasɔ sia wɔe be amewo dea bubu eŋu.\nEsi Saul va nya be Yonatan mewɔ atam si yeka la dzi o gɔ̃ hã la, mede dzesii be susu menɔ se ma si yede la me o. Eganɔ sesem le eɖokui me kokoko be ye via dze na ku! Yonatan meʋli nya kplii alo ɖe kuku be wòakpɔ nublanui na ye o. De dzesi nya wɔdɔɖeamedzi si wògblɔ. Etsɔ eɖokui na faa gblɔ be: “Nyee nye esi! Maku faa!” Ke hã Israel-viwo ʋli eta gblɔ be: “Yonatan, ame si he dziɖuɖu gã sia vɛ na Israel la nakua? Gbeɖe! Zi ale si Yehowa le agbe la, eƒe taɖa ɖeka hɔ̃ hã mage ɖe anyigba o, elabena Mawue kpe ɖe eŋu wòwɔ dɔ sia egbea.” Nu kae do tso eme? Saul va se nu gɔme azɔ. Nuŋlɔɖia gblɔ be: “Ale dukɔ la xɔ Yonatan ɖe agbe, be meku o.”—1 Samuel 14:43-45.\n“Nyee nye esi! Maku faa!”\nDzinɔameƒo, kutrikuku kple ɖokuitsɔtsɔna faa si Yonatan ɖe fia la na wòwɔ ŋkɔ nyui na eɖokui. Esi eƒe agbe ɖo afɔku me la, ŋkɔ nyui si wòwɔ na eɖokui la xɔe ɖe agbe. Anyo ŋutɔ be míade ŋugble le ŋkɔ si wɔm míele na mía ɖokui gbe sia gbe la ŋu. Biblia gblɔ na mí be asixɔxɔ gã le ŋkɔ nyui ŋu. (Nyagblɔla 7:1) Ne míawo hã míewɔa nu abe Yonatan ene hedzea agbagba be míawɔ ŋkɔ nyui le Yehowa gbɔ la, ŋkɔ si míawɔ na mía ɖokui la anye kesinɔnu gã aɖe na mí.\nSaul Ƒe Nɔnɔme Gagblẽ Ðe Edzi\nTogbɔ be Saul da vowo hã la, Yonatan yi edzi kpe asi ɖe aʋa siwo tɔa wɔ la ŋu nuteƒewɔwɔtɔe ƒe geɖe. Míate ŋu akpɔ ale si gbegbe wòate ɖe edzii esi wòkpɔ ale si tomaɖomaɖo kple dadagbɔgbɔ va nɔ gã dom ɖe edzi le tɔa mee. Tɔa ƒe nɔnɔme va nɔ gbegblẽm ɖe edzi eye Yonatan meganya nu si wòawɔ atsɔ akpe ɖe eŋu o.\nKuxia va ɖo eƒe sesẽaƒe esi Yehowa de dɔ asi na Saul be wòaho aʋa ɖe Amalekitɔwo ŋu; Amalekitɔwo vɔ̃ɖi ale gbegbe be le Mose ŋɔli ke la, Yehowa gblɔe ɖi be woatsrɔ̃ dukɔ bliboa. (2 Mose 17:14) Wogblɔ na Saul be wòatsrɔ̃ woƒe lãhawo katã eye wòawu woƒe fia Agag. Saul ɖu aʋa la dzi eye ɖikeke mele eme o be Yonatan gawɔ nu dzinɔameƒotɔe kpe asi ɖe tɔa ŋu abe ale si wòwɔnɛ xoxo ene. Gake Saul do toku Yehowa ƒe mɔfiamea, mewu Agag o eye metsrɔ̃ dukɔa ƒe nunɔamesiwo kple woƒe lãhawo o. Nyagblɔɖila Samuel gblɔ Yehowa ƒe ʋɔnudrɔ̃gbedeasi mamlɛa na Saul ale: “Esi nègbe Yehowa ƒe nya ta la, eya hã gbe wò be màgaɖu fia o.”—1 Samuel 15:2, 3, 9, 10, 23.\nEsia megbe kpuie la, Yehowa ɖe eƒe gbɔgbɔ ɖa le Saul dzi. Esi Yehowa meganɔ kpekpem ɖe Saul ŋu lɔlɔ̃tɔe o ta la, eva nɔa nu wɔm tramatrama, edoa dziku helĩhelĩ eye ŋɔdzi lénɛ. Ðeko wòle abe ɖe gbɔgbɔ vɔ̃ɖi aɖe tso Mawu gbɔ va xɔ ɖe gbɔgbɔ nyui si nɔ edzi tsã la teƒe ene. (1 Samuel 16:14; 18:10-12) Aleke gbegbe wòate ɖe Yonatan dzie nye esi esi wòkpɔ ale si tɔa si ŋu bubu nɔ tsã la ƒe nɔnɔme va gblẽ nenema gbegbe! Ke hã Yonatan yi edzi subɔ Yehowa nuteƒewɔwɔtɔe. Ekpea asi ɖe tɔa ŋu ale si wòate ŋui eye egbea nya nɛ ɣeaɖewoɣi gɔ̃ hã, gake eyi edzi ku ɖe eƒe Mawu kple Fofoa, Yehowa, ame si metrɔna o la ŋu.—1 Samuel 19:4, 5.\nÐe wòdzɔ ɖe dziwò kpɔ be ame aɖe si nèlɔ̃, ɖewohĩ wò ƒometɔ kplikplikpli aɖe, ƒe nɔnɔme va trɔ bubui kura eye wòva le nu gbegblẽ wɔma? Esia ate ŋu anye vevesese gã aɖe na wò. Yonatan ƒe kpɔɖeŋua ɖoa ŋku nya aɖe si hakpalaa va ŋlɔ emegbe la dzi na mí; egblɔ be: “Ne fofonye kple danye gblẽm ɖi hã la, Yehowa ya axɔm.” (Psalmo 27:10) Yehowa wɔa nuteƒe. Axɔ wò eye anye Fofo nyuitɔ kekeake na wò, eɖanye nu ka kee amegbetɔ madeblibowo awɔ wòate ɖe dziwò alo agbã dzi na wò o.\nAnɔ eme be Yonatan va se be Yehowa ɖoe be yeaxɔ fianyenyea le Saul si. Aleke Yonatan wɔ nui? Ðe wòbu eŋu kpɔ be dziɖula ka ƒomevie ye ya yeava nyea? Ðe wònɔ mɔ kpɔm be yeava ɖɔ vodada siwo ye tɔ wɔ la dometɔ aɖewo ɖo ahanye fia kpɔɖeŋu nyui ɖola si wɔa nuteƒe heɖoa to Mawua? Míenya eƒe dzimesusuwo ya o; nu si míenya koe nye be ne esusu nu mawo gɔ̃ hã la, mɔkpɔkpɔ mawo mava eme gbeɖe o. Ðe esia fia be Yehowa gblẽ nuteƒewɔla ma ɖia? Ao, ke boŋ eto Yonatan ƒe ŋutinya aɖe dzi na míekpɔ xɔlɔ̃ siwo dome tsi metona o la ƒe kpɔɖeŋu nyuitɔ siwo le Biblia bliboa me la dometɔ ɖeka! Míalé ŋku xɔlɔ̃wɔwɔ ma ŋu le nyati bubu aɖe si aku ɖe Yonatan ŋu la me.\nLe blema la, Mawu gblɔ na eƒe amewo be woawɔ aʋa. Emegbe la, Yesu fia amewo be woalɔ̃ woƒe futɔwo. Nu ka tae?\nYonatan—“‘Mawue Wòwɔ Dɔ Kple’


Psalmowo 135 - Holy Bible [Ewe Bible 1913] - (Psa 135)\nMikafu Yehowa! Mikafu Yehowa ƒe ŋkɔ, mi Yehowa ƒe dɔlawo, mikafui;\nmi amesiwo tsia tre ɖe Yehowa ƒe me, le mía Mawu ƒe aƒe ƒe xɔxɔnuwo!\nElabena Yehowa tia Yakob na eɖokui, eye wòtsɔ Israel wɔ eɖokui tɔe.\nElabena menyae be, Yehowa lolo, eye mía Aƒetɔ ƒo mawuwo katã ta.\nNusianu, si dze Yehowa ŋu la, ewɔnɛ le dziƒo kple anyigba dzi, le atsiaƒuwo me kple gogloƒewo katã.\nEya, amesi nana alilikpo hona yia dzi tso anyigba ƒe mlɔenu, ewɔa dzikedzo, ne dzi le wuwum, eye wòkplɔa ya donɛ tso eƒe nudzraɖoƒe;\neya, amesi wu Egipte-ŋgɔgbeviwo tso amewo tɔ dzi vaseɖe lãwo tɔ dzi;\neɖo dzesiwo kple nukunuwo de dowòme, Egipte, ɖe Farao kple eƒe dɔlawo katã ŋu;\neya, amesi si dukɔ geɖewo, eye wowu fia sesẽwo;\nAmoritɔwo ƒe fia Sixon, Basan-fia Og kple Kanaan-fiaduƒewo katã,\neye wòtsɔ woƒe anyigba wɔ domenyinui, domenyinu na eƒe dukɔ Israel.\nYehowa, wò ŋkɔ anɔ anyi tegbee, Yehowa, woaɖo ŋku dziwò tso dzidzime yi dzidzime.\nElabena Yehowa atso na eƒe dukɔ, eye eƒe dɔme atrɔ ɖe eƒe dɔlawo ŋu.\nDukɔwo ƒe legbawo nye klosalo kple sika, amegbetɔwo ƒe asinudɔwɔwɔwo wonye.\nNu li na wo, womeƒoa nu o; ŋku li na wo, womekpɔa nu o;\nto li na wo, womesea nu o; eye gbɔgbɔa ɖeke hã mele woƒe nu me o.\nAmesiwo wɔ wo kple amesiwo katã ɖoa dzi ɖe wo ŋu la, di woamawo.\nIsrael ƒe aƒe, mikafu Yehowa; Aron ƒe aƒe, mikafu Yehowa;\nLewi ƒe aƒe, mikafu Yehowa; mi amesiwo vɔ̃a Yehowa, mikafu Yehowa!\nWoakafu Yehowa tso Zion, eye amesi le Yerusalem! Mikafu Yehowa!


Dzonɔameme | Nuxexlẽ Kple Nufiafia\nNU SI NÀWƆ: Ƒo nu dzonɔamemetɔe nàtsɔ aʋã wò nyaselawo woaɖe afɔ.\nNa nyaa nawɔ dɔ ɖe wò dzi dzi. Ne èle wò nuƒoa alo dɔdeasia dzram ɖo la, de ŋugble le ale si gbegbe gbedeasia le vevie la ŋu nyuie. Dze agbagba nàse nyati si me dzro ge nàla la gɔme nyuie ale be nàte ŋu aƒo nu tso dzi me.\nBu wò nyaselawo ŋu. De ŋugble le viɖe si nyaselawo akpɔ tso nu si nàxlẽ alo nu si nàfia wo me la ŋu. Bu mɔ siwo nu nàgblɔ nyaawo le be wò nyaselawo nakpɔ woƒe vevienyenye adze sii nyuie wu la ŋu.\nDe agbe wò nuƒoa me. Ƒo nu dzonɔamemetɔe. Na wò asiwɔwɔ ɖe nya dzi le dzɔdzɔme nu kple ale si nàɖo moe naɖe wò seselelãmewo afia.\nÐɔ ŋu ɖo be wò asiwɔwɔ ɖe nya dzi nagato mɔ ɖeka wòanye numame si ahe wò nyaselawo ƒe susu o. Wò asiwɔwɔ ɖe nya dzi kple wò ŋutinuwo zazã nesɔ ɖe nya si gblɔm nèle nu. Ƒo nu dzonɔamemetɔe, vevietɔ, ne èle nu ƒom tso nya veviawo ŋu, alo ne èdi be yeaʋã nyaselawo woaɖe afɔ. Kpɔ egbɔ be dzonɔameme si nàɖe afia nu nagasẽ le nuƒo bliboa katã ƒoƒo me ale be nu nava ti kɔ na wò nyaselawo o.\nAleke nàte ŋu aƒo nu dzonɔamemetɔe atsɔ aʋã wò nyaselawo woaɖe afɔ?\nƉoe Ɖe Amewo Ɖoe Ɖe Amewo Dzonɔameme\nNuxexlẽ Kple Nufiafia—Dzonɔameme


Nyagblɔla Salomo 3:8\nlɔlɔ̃ɣi li, eye fuléɣi li; aʋawɔɣi li, eye ŋutifafaɣi li.\nMido Mawu ƒe aʋawɔnu blibo la katã, bene míate ŋu ano te ɖe Abosam ƒe aɖaŋu vɔ̃wo nu;\nAdrɔ̃ ʋɔnu na anyigba dzi dukɔwo, eye woatso nya me na dukɔ geɖewo; woatso woƒe yiwo atu kodziwoe, eye woatso woƒe akplɔwo atu hɛ gobɛwoe; dukɔ magatso yi ɖe dukɔ ŋu azɔ o, eye womagasrɔ̃ aʋa wowu hã azɔ o.\nEye mado avu na Egipte kple Egipte, nɔvi kple nɔvi, havi kple havi, du kple du, fiaɖuƒe kple fiaɖuƒe, ne woawo ana kple wo nɔewo.\nEyata mada dzo ɖe Xazael ƒe me, eye wòafia Ben-Hadad ƒe fiasãwo.\nNye futɔ, meganɔ dzidzɔ kpɔm ɖe ŋunye, o; elabena ne medze anyi la, magafɔ, eye ne mebɔbɔ nɔ viviti me la, Yehowa ye nye nye kekeli.\nAmesi ke ɖu dzi la, anyi nusiawo ƒe dome, eye manye eƒe Mawu, eye eya hã anye vinye.\n2 Korintotɔwo 10:4\nElabena míaƒe aʋawɔnuwo menye ŋutilãtɔ o, ke boŋ ŋusẽnu, siwo wotsɔna gbaa mɔ̃wo ƒua anyi la, wonye le Mawu ƒe ŋku me —\nWoanɔ abe kalètɔwo ene ahafanya gbeɖuɖɔ le kpɔdomeewo le aʋa me; woawɔ aʋa, elabena Yehowa li kpli wo, eye sɔdolawo aɖu ŋukpe.\nMaƒo dukɔwo katã nu ƒu ɖe Yerusalem ŋu, ne woawɔ aʋa kplii, woaxɔ ɖua, eye woaha xɔwo, woagblẽ nyɔnuwo, eye ɖu la ƒe afã ayi aboyo me, ke womatsrɔ̃ dukɔ la ƒe susɔe le ɖua me o.\n5 Mose 20:1-4\n Ne èho aʋa ɖe wò futowo ŋu, eye nekpɔ sɔwo, tasiaɖamwo kple aʋakɔ, si sɔ gbɔ wu wò la, megavɔ̃ wo o, elabena Yehowa, wò Mawu, si kplɔ wò tso Egipte-nyigba dzi la, li kpli wò. Hafi miava ho aʋa la, nunɔla natsi tre, eye wòaƒo nu kple aʋakɔ la agblɔ na wo bena: Israel see, egbe miele aʋa ho ge ɖe miaƒe futowo ŋu, dzi megaɖe le mia ƒo o, eye migavɔ̃ o, dzidzi megaƒo mi o, eye womegadzi ŋɔ na mi o! Elabena Yehowa, mia Mawu, ayi kpli mi, be wòawɔ aʋa kple miaƒe futɔwo na mi, eye wòaxɔ na mi.\n Amesiame nabɔbɔ eɖokui na dziɖuɖu, siwo ŋusẽ li na. Elabena dziɖuɖua ɖeke meli o, negbe esi tso Mawu gbɔ ko; ke dziɖuɖu, siwo li la, Mawue ɖo wo anyi. Eyata amesi ke dzea aglã ɖe dziɖuɖu ŋuti la, etsia tre ɖe Mawu ƒe nuɖoanyi ŋuti; ke amesiwo dzea aglã la, woakpɔ woƒe ʋɔnudɔdrɔ̃. Elabena dziɖulawo menye ŋɔdzi na nuwɔna nyuiwo o, ke na vɔ̃ɖiawo boŋ. Ke ɖe mèlɔ̃ be, navɔ̃ dziɖuɖu la o mahã? Ekema wo nu nyui, eye àkpɔ kafukafu tso egbɔ; elabena Mawu ƒe subɔla wònye le wò nyonyo ŋuti. Ke ne èwɔ nu vɔ̃ɖi la, ŋɔ nadzi wò, elabena melé yi la ɖe asi dzodzro o, elabena Mawu ƒe subɔla kple amesi tsoa dziku biaa hlɔ̃ amesi le nu vɔ̃ɖi wotu la wònye. Eyata ehiã be, miabɔbɔ mia ɖokui, menye dzikudodo ta ɖeɖeko o, hafi le dzitsinya ŋuti hã boŋ.\n Dawid tɔ. Woakafu Yehowa, nye agakpe, amesi fia avuwɔwɔ nye asiwo kple aʋawɔwɔ nye asibidewo; nye amenuveve kple nye mɔ̃ sesẽ, nye sitsoƒe kple ɖelanye kpakple nye akpoxɔnu, si gbɔ mebe ɖo, amesi tsɔ nye dukɔ la ɖe tenye. Yehowa, nuka nye amegbetɔ be, nèdze sii, kple amegbetɔvi be, nèlé ŋku ɖe eŋu? Amegbetɔ le abe ƒuƒu ene, eye eƒe ŋkekewo le abe vɔvɔli, si va yina ene. Yehowa, viã wò dziƒo, eye naɖi ɖe anyi; ka asi towo ŋu, ne woatu adzudzɔ. Da wò dzikedzo, eye naka wo ahlẽ, ɖo wò aŋutrɔ ɖa, eye natɔtɔ wo. Do wò asi ɖa tso dzi, eye nahem ado goe, ɖem tso tɔ gãwo me kple amedzroviwo si me, amesiwo ƒe nu daa alakpa, eye woƒe nuɖusi nye aʋatsoka nuɖusi! Mawu, madzi ha yeye na wò, eye maƒo ha na wò le kasaŋku ka ewo tɔ dzi; wò, amesi na dziɖuɖu fiawo, eye nèɖe wò dɔla Dawid tso yi gblẽnu la nu. Hem do goe, eye naɖem tso amedzroviwo si me, amesiwo ƒe nu daa alakpa, eye woƒe nuɖusi nye aʋatsoka nuɖusi; ne mía viŋutsuwo natsi le woƒe ɖevime abe numiemiewo ene, eye mía vinyɔnuwo nanɔ abe dzogbesɔti, siwo ŋu woŋlɔ le fiasãwo me ene; ne míaƒe nudzraɖoƒewo nayɔ kpaŋ ahaɖe nuwo tsyo ƒomevi anɔ nanam; míaƒe alẽwo nadzi akpe, eye woadzi ɖe dzi akpe nane le míaƒe lãnyiƒewo; ne míaƒe nyiwo natsɔ agba, ne gli gbagbã kple aboyoɖeɖe meganɔ anyi o, ne nuxaxa magaɖi le míaƒe ablɔwo me o. Woayra dukɔ, si wòanɔ na alea! Woayra dukɔ, si ƒe Mawu Yehowa nye!


1 Kronika 24 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29\n1 Kronika 24:1-31\nDavid ma nunɔlawo ɖe hatsotso 24 me (1-19)\nLewi viwo ƒe subɔsubɔdɔ bubuwo (20-31)\n24 Aron ƒe dzidzimeviwo ƒe hatsotsowoe nye esi: Aron viwoe nye Nadab, Abihu,+ Eleazar kple Itamar.+ 2 Ke Nadab kple Abihu tre kuku na wo fofo,+ eye viŋutsu aɖeke menɔ wo si o; ke Eleazar+ kple Itamar kpɔtɔ wɔ nunɔladɔ. 3 Eye David kple Zadok,+ ame si tso Eleazar viwo dome kpakple Ahimelek tso Itamar viwo dome ma wo ɖe hatsotso vovovowo me ɖe woƒe dɔwo nu. 4 Esi Eleazar viwo ƒe tatɔwo sɔ gbɔ wu Itamar viwo tɔ ta la, woma wo ɖe woƒe agbɔsɔsɔ nu: Eleazar viwo ƒe tatɔwo le wo fofowo ƒe aƒekɔwo nu le ame wuiade, eye Itamar viwo ƒe tatɔwo le wo fofowo ƒe aƒekɔwo nu le ame enyi. 5 Azɔ hã, wodzidze nu hema+ ƒuƒoƒo sia kple ekemɛa me tɔwo, elabena tatɔ siwo kpɔa kɔkɔeƒe la kple tatɔ siwo kpɔa Mawu vavã la ƒe dɔwo dzi la tso Eleazar viwo kple Itamar viwo siaa dome. 6 Eye Semaya, si nye Lewi viwo ƒe agbalẽŋlɔla Netanel ƒe vi, ŋlɔ woƒe ŋkɔwo ɖi le fia la, amegãwo, nunɔla Zadok,+ Ahimelek,+ Abiatar+ vi, kple nunɔlawo kpakple Lewi viwo ƒe tatɔ siwo le wo fofowo ƒe aƒekɔwo nu la ŋkume; ne wotia Eleazar ƒe aƒekɔ ɖeka la, ekema wotiaa Itamar hã tɔ ɖeka. 7 Nudzidze gbãtɔ dze Yehoyarib dzi; evelia dze Yedaya dzi, 8 etɔ̃lia dze Harim dzi, enelia dze Seorim dzi, 9 atɔ̃lia dze Malkiya dzi, adelia dze Miyamin dzi, 10 adrelia dze Hakoz dzi, enyilia dze Abiya+ dzi, 11 asiekelia dze Yesua dzi, ewolia dze Sekaniya dzi, 12 wuiɖekɛlia dze Eliyasib dzi, wuievelia dze Yakim dzi, 13 wuietɔ̃lia dze Hupa dzi, wuienelia dze Yesebeab dzi, 14 wuiatɔ̃lia dze Bilga dzi, wuiadelia dze Imer dzi, 15 wuiadrelia dze Hezir dzi, wuienyilia dze Hapizez dzi, 16 wuiasiekelia dze Petahiya dzi, blaevelia dze Yehezkel dzi, 17 blaeve vɔ ɖekɛlia dze Yakin dzi, blaeve vɔ evelia dze Gamul dzi, 18 blaeve vɔ etɔ̃lia dze Delaya dzi, blaeve vɔ enelia dze Maaziya dzi. 19 Esiawoe nye dɔdeasi si woɖo na wo le woƒe subɔsubɔdɔ me+ be woava Yehowa ƒe aƒe la me le ɖoɖo si wo tɔgbui Aron ɖo na wo la nu, abe ale si Yehowa, Israel ƒe Mawu la, de se nɛ ene. 20 Lewi vi siwo susɔe nye esi: ame si tso Amram+ viwo domee nye Subael;+ ame si tso Subael viwo domee nye Yehdeya; 21 ame si tso Rehabiya+ viwo domee nye Rehabiya vi Yisiya si nye tatɔ; 22 ame si tso Yizhar viwo domee nye Selomot;+ ame si tso Selomot viwo domee nye Yahat; 23 Hebron viwoe nye tatɔ Yeria,+ eveliae nye Amariya, etɔ̃liae nye Yahaziel, eneliae nye Yekameam; 24 Uziel vie nye Mika; ame si tso Mika viwo domee nye Samir. 25 Mika nɔvie nye Yisiya; ame si tso Yisiya viwo domee nye Zakariya. 26 Merari+ viwoe nye Mahli kple Musi; ame si tso Yaaziya viwo domee nye Beno. 27 Merari vi siwo tso Yaaziya mee nye Beno, Soham, Zakur kple Ibri; 28 ame si tso Mahli mee nye Eleazar, ame si si viŋutsu aɖeke menɔ o;+ 29 ame si tso Kis mee nye Kis vi Yeramel; 30 Musi viwoe nye Mahli, Eder kple Yerimot. Ame siawoe nye Lewi viwo le wo fofowo ƒe aƒekɔwo nu. 31 Woawo hã wodzidze nu+ abe ale si wo nɔvi Aron viwo wɔ le Fia David, Zadok, Ahimelek, kple nunɔlawo kpakple Lewi viwo ƒe tatɔ siwo le wo fofowo ƒe aƒekɔwo nu ŋkume la ene. Wodzidze nu na aƒekɔ siwo lolo ƒe tatɔ kple aƒekɔ siwo melolo o la ƒe tatɔ siaa sɔsɔe.\n1 Kronika 24


2 Kronika 10 | Biblia Le Internet Dzi | Xexe Yeye Gɔmeɖeɖe\nIsrael dze aglã ɖe Rehabeam ŋu (1-19)\n10 Rehabeam yi Sekem, elabena Israel blibo la va Sekem+ be yewoaɖoe fiae.+ 2 Esi Yeroboam,+ Nebat vi, see la (eganɔ Egipte elabena esi le Fia Salomo nu),+ Yeroboam trɔ gbɔ tso Egipte enumake. 3 Eye wodɔ ame woɖakplɔe gbɔe, eye Yeroboam kple Israel blibo la va Rehabeam gbɔ, gblɔ be: 4 “Fofowò na míaƒe kɔkuti la kpe.+ Gake ne èna fofowò ƒe dɔ sesẽ kple kɔkuti kpekpe si wòɖo mía dzi la dzi ɖe kpɔtɔ na mí la, ekema míasubɔ wò.” 5 Eye wòɖo eŋu na wo be: “Mitrɔ va gbɔnye le ŋkeke etɔ̃ megbe.” Ale dukɔ la dzo.+ 6 Eyome Fia Rehabeam de adaŋu kple ame tsitsi siwo nɔ fofoa Salomo ŋu le eƒe agbenɔɣi, gblɔ be: “Aɖaŋu kae miaɖo be matsɔ aɖo nya ŋu na dukɔ sia?” 7 Woɖo eŋu nɛ be: “Ne èwɔ nyui na dukɔ sia, eye nèwɔ nu siwo wodi heƒo nu kpli wo nyuie la, ekema woawo hã woasubɔ wò ɖaa.” 8 Ke egbe aɖaŋu si ame tsitsiawo ɖo nɛ la, eye wòyi ɖade adaŋu kple ɖekakpui siwo nye ehati, siwo nɔa eŋu.+ 9 Eye wòbia wo be: “Aɖaŋu kae miaɖo be míatsɔ aɖo nya ŋu na dukɔ sia si gblɔ nam be, ‘Na kɔkuti si fofowò tsɔ ɖo mía dzi la nanɔ wodzoe na mí’?” 10 Ðekakpui siwo nye ehatiwo gblɔ nɛ be: “Ale nàgblɔ na dukɔ sia si gblɔ na wò be, ‘Fofowò na míaƒe kɔkuti la kpe, ke wò la, na wòanɔ wodzoe na mí’ lae nye esi: ‘Nye asibidɛ kɔtoetɔ atri wu fofonye ƒe ali. 11 Fofonye tsɔ kɔkuti kpekpe ɖo mia dzi, ke nye la, mana miaƒe kɔkuti la nakpe ɖe edzi. Fofonye tsɔ atam ƒo mi, ke nye la, matsɔ atam si ŋu nu tɔamewo le la aƒo mi.’” 12 Eye Yeroboam kple dukɔ blibo la va Rehabeam gbɔ le ŋkeke etɔ̃a gbe, abe ale si fia la gblɔ ene be: “Mitrɔ va gbɔnye le ŋkeke etɔ̃a gbe.”+ 13 Gake fia la ɖo nya ŋu na wo kple adã. Ale Fia Rehabeam gbe aɖaŋu si ame tsitsiawo ɖo nɛ la. 14 Eye wògblɔ na wo le ɖekakpuiawo ƒe aɖaŋuɖoɖo nu be: “Mana miaƒe kɔkuti la nakpe ɖe edzi. Fofonye tsɔ atam ƒo mi, ke nye la, matsɔ atam si ŋu nu tɔamewo le la aƒo mi.” 15 Ale fia la meɖo to dukɔ la o, elabena Mawu vavã la gbɔe wòtso be nyawo trɔ alea,+ ne Yehowa ƒe nya si wògblɔ to Ahiya,+ Silotɔ la dzi na Yeroboam, Nebat vi la nava eme. 16 Esi fia la meɖo to dukɔa o ta la, Israel blibo la gblɔ na fia la be: “Gome kae le David gbɔ na mí? Domenyinu aɖeke mele Isai vi la gbɔ na mí o. Oo Israel, mia dometɔ ɖe sia ɖe neyi eƒe mawuwo gbɔ! David, kpɔ wò aƒe gbɔ.”+ Ale Israel blibo la trɔ yi woƒe aƒewo* me.+ 17 Ke Rehabeam ɖu fia ɖe Israel-vi siwo le Yuda duwo me la dzi.+ 18 Emegbe Fia Rehabeam dɔ Hadoram,+ si le dzizizidɔwɔlawo nu la ɖa, ke Israel-viwo ƒu kpee wòku. Ale Fia Rehabeam ge ɖe eƒe tasiaɖam me si yi Yerusalem.+ 19 Eye Israel-viwo dze aglã ɖe David ƒe aƒe la ŋu va se ɖe egbe sia.


1 Petro 5 - Holy Bible [Ewe Bible 1913] - (1Pe 5)\nHamemegã, siwo le mia dome la, nye, amesi nye mia ha-ha-memegã kple Kristo ƒe fukpekpewo ɖaseɖila kple ŋutikɔkɔe, si wole ɖeɖe ge ɖe go la hã gomekpɔla la, mele nu xlɔ̃m mi be:\nMinyi Mawu ƒe alẽha, si le mia dome, eye mikpɔ edzi; menye le dzizizi ta o, ke boŋ kple lɔlɔ̃nu faa le Mawu nu; menye le viɖe ƒoɖi ta o, ke boŋ kple dzi faa;\nmenye abe amesiwo ɖu aƒetɔ ɖe ha me, si wode asi na wo la, dzi ene o, ke boŋ abe amesiwo nye kpɔɖeŋu na hame la ene,\nekema ne alẽkplɔla gã la lado la, miaxɔ ŋutikɔkɔe ƒe fiakuku magblẽmagblẽ la.\nNenema ke, mi ɖekakpuiwo, mibɔbɔ mia ɖokui ɖe ame tsitsiwo te; ke mi katã mibɔbɔ mia ɖokui ɖe mia nɔewo te, eye mitso ɖokuibɔbɔɖeanyi hetsyɔ; elabena Mawu tsia tre ɖe dadalawo ŋuti, ke evea ɖokuibɔbɔlawo nu.\nAzɔ la mibɔbɔ mia ɖokui ɖe Mawu ƒe asi sesẽ la te, bene wòakɔ mi de dzi le ɣeyiɣi, si woɖo ɖi la dzi.\nminɔ tsitre sesĩe ɖe eyama ŋuti le xɔse me, esi mienyae bena, fukpekpe mawo ke va mia nɔvi, siwo le xexeame la dzi.\nKe amenuveve katã ƒe Mawu, amesi yɔ mi va eƒe ŋutikɔkɔe mavɔ la gbɔ le Kristo Yesu me la, ŋutɔ awɔ mi amesiwo kpe fu via ɖe ko la blibo, ado ŋusẽ mi, ali ke mi, eye wòaɖo mía gɔme anyi.\nEya tɔ lanye ŋutikɔkɔe kple ŋusẽ tso mavɔ me yi ɖe mavɔ me! Amen.\nMeŋlɔ nya kpui sia ɖo ɖe mi to Silvano, amesi mebu nɔvi nuteƒewɔla la, si me hele nu xlɔ̃m, mi, eye mele ɖase ɖim bena, esiae nye Mawu ƒe amenuveve vavãtɔ. Minɔ tsitre sesĩe ɖe eme.\nHame, si wolia kpakpli mi le Babilon kple vinye Marko ɖuɖɔ mi ƒã.\nMitsɔ lɔlɔ̃nugbugbɔ ɖuɖɔ mia nɔewo nam ƒã. Ŋutifafa nanɔ anyi kpli mi amesiwo katã le Kristo Yesu me!\n1 Petro 5:1\n1 Petro 5:3\n1 Petro 5:4\n1 Petro 5:6\n1 Petro 5:11\n1 Petro 5:13\n1 Petro 5:14


Ezekiel 29 | Biblia Le Internet Dzi | Xexe Yeye Gɔmeɖeɖe\nNya ɖe Farao ŋu (1-16)\nWoatsɔ Egipte ana Babilon abe fetu ene (17-21)\n29 Le ƒe ewolia me, le ɣleti ewolia ƒe ŋkeke wuievelia dzi la, Yehowa ƒe gbe va nam be: 2 “Amegbetɔvi, trɔ nàdze ŋgɔ Egipte-fia Farao nàgblɔ nya ɖi ɖe eya kple Egipte blibo la ŋu.+ 3 Gblɔ be, ‘Ale Aƒetɔ Dziɖulagã Yehowa gblɔe nye esi: “Egipte-fia Farao, kpɔ ɖa, metso ɖe ŋuwò,+Wò, ƒumelã klitsu si dra ɖe wò Nil-tɔsisi* me+ Hele gbɔgblɔm be, ‘Tɔnyee Nil-tɔsisi la nye,Nye ŋutɔe wɔe na ɖokuinye.’+ 4 Matsɔ ƒu* aƒo ɖe alɔgo me na wò, eye mana Nil-tɔsisia me lãwo nalé ɖe wò tsrokpa ŋu. Mahe wò ado goe tso wò Nil-tɔsisi me hekpe ɖe wò Nil-tɔsisi me lã siwo katã lé ɖe wò tsrokpa ŋu la ŋuti. 5 Matsɔ wò aƒu gbe ɖe gbegbe, wò ŋutɔ kple wò Nil-tɔsisi me lãwo katã.+ Àva dze gbe me akaka, eye womafɔ wò aƒo ƒu o. Matsɔ wò ana gbemelãwo kple dziƒoxewo woaɖu.+ 6 Ekema Egiptetɔwo katã adze sii be nyee nye Yehowa,Elabena menye ziɔɖeŋu gbagbe aɖekee wonye na Israel ƒe aƒe la o, aƒla dzro ko wonye. 7 Esi woku ɖe wò alɔ ŋu la, èŋe,Eye nèna woƒe abɔta gli. Esi woziɔ ɖe ŋuwò la, èŋe,Eye nèna woƒe afɔwo* le ʋuʋum.”+ 8 “‘Eya ta ale Aƒetɔ Dziɖulagã Yehowa gblɔe nye esi: “Kpɔ ɖa, mehe yi ɖe ŋuwò,+ eye matsrɔ̃ amegbetɔwo kple lãwo siaa ɖa le mewò. 9 Egipte-nyigba azu aƒedo kple gbegbe;+ ne woadze sii be, nyee nye Yehowa, elabena ègblɔ be, ‘Tɔnyee Nil-tɔsisi la nye, eye nye ŋutɔe wɔe.’+ 10 Eya ta kpɔ ɖa, metso ɖe wò kple wò Nil-tɔsisi la ŋu, eye mana Egipte-nyigba nazu gbegbe, aƒu kplakplakpla, azu aƒedo+ tso Migdol+ va ke ɖe Siene+ yi ɖase ɖe Etiopia ƒe liƒo dzi. 11 Amegbetɔ alo aƒemelã aɖeke ƒe afɔ mato edzi o,+ eye ame manɔ edzi o ƒe blaene. 12 Mana Egipte-nyigba nazu gbegbewo ƒe gbegbe, eye eƒe duwo azu aƒedowo ƒe aƒedo ƒe blaene;+ makaka Egiptetɔwo ɖe dukɔwo dome, eye maka wo ahlẽ ɖe anyigbawo dzi.”+ 13 “‘Elabena ale Aƒetɔ Dziɖulagã Yehowa gblɔe nye esi: “Le ƒe blaene megbe la, maƒo Egiptetɔwo nu ƒu tso dukɔ siwo dome woka wo hlẽ ɖo la,+ 14 eye makplɔ Egiptetɔwo ƒe aboyomewo agbɔe ava Patros-nyigba,+ si nye wo denyigba la dzi, eye woazu fiaɖuƒe gblɔe aɖe le afi ma. 15 Egipte abɔbɔ ɖe anyi wu fiaɖuƒe bubuwo, eye magaɖu aƒetɔ ɖe dukɔ bubuwo dzi azɔ o,+ mana woanɔ sue ale gbegbe be womagate ŋu aɖu dukɔ bubuwo dzi azɔ o.+ 16 Israel ƒe aƒe la magaɖo ŋu ɖe wo ŋu azɔ o,+ ke boŋ woaɖo ŋku edzi be, vodadae yewowɔ be yewotrɔ ɖe Egipte ŋu hedi eƒe kpekpeɖeŋu. Eye woadze sii be, nyee nye Aƒetɔ Dziɖulagã Yehowa.”’” 17 Le ƒe blaeve vɔ adrelia ƒe ɣleti gbãtɔ ƒe ŋkeke gbãtɔ dzi la, Yehowa ƒe gbe va nam be: 18 “Amegbetɔvi, Babilon-fia Nebukadnezar*+ na eƒe aʋakɔ wɔ dɔ sesẽ aɖe ɖe Tiro ŋu.+ Woƒe tawo katã bebe, eye abɔtawo katã tre. Ke eya kple eƒe aʋakɔ la mekpɔ fetu aɖeke tso Tiro gbɔ ɖe dɔ si wòwɔ ɖe eŋu la ta o. 19 “Eya ta ale Aƒetɔ Dziɖulagã Yehowa gblɔe nye esi: ‘Kpɔ ɖa, metsɔ Egipte-nyigba le asi dem na Babilon-fia Nebukadnezar;*+ alɔ eƒe kesinɔnuwo adzoe, akpɔ aboyonu geɖe, eye wòahae keŋkeŋ; esia azu fetu na eƒe aʋakɔ la.’ 20 “‘Matsɔ Egipte-nyigba la anɛ wòanye dɔ si wòwɔ ɖe eŋu* la ŋuti fetu, elabena nyee wowɔ dɔa na,’ Aƒetɔ Dziɖulagã Yehowa ye gblɔe. 21 “Gbe ma gbe la, mana dzo aɖe nato na Israel ƒe aƒe la,*+ eye mana mɔnukpɔkpɔ wò nàƒo nu le wo dome; ne woadze sii be, nyee nye Yehowa.”\n^ Le afi sia kple kpukpui bubu siwo gbɔna me la, Nil-tɔsisia kple eƒe tɔʋu siwo woɖe tsɔ dea tsi agblewo ye wowɔnɛ.\n^ Alo, “akpoŋ.”\n^ Egɔmeɖeɖe tẽe, “aliwo.”\n^ Efia, ɖe Tiro ŋu.\n^ Alo, “mana ŋusẽ naɖo Israel ƒe aƒe la ŋu.”


1 Samuel 6 | Biblia Le Internet Dzi | Xexe Yeye Gɔmeɖeɖe\nFilistitɔwo gbugbɔ Nubablaɖaka la ɖo ɖe Israel (1-21)\n6 Yehowa ƒe Aɖaka+ la nɔ Filistitɔwo ƒe anyigba dzi ɣleti adre. 2 Eye Filistitɔwo yɔ nunɔlawo kple afakalawo+ bia wo be: “Aleke míawɔ Yehowa ƒe Aɖaka lae? Mina míanya ale si míawɔ agbugbɔe aɖo ɖe enɔƒe.” 3 Woɖo eŋu be: “Ne miele Israel ƒe Mawu, Yehowa ƒe nubablaɖakaa ɖom ɖa la, migaɖoe ɖa nunana manɔmee o. Mitsɔ fɔɖivɔsa kpe ɖe eŋu.+ Ema ko hafi miahaya, eye mianya nu si tae eƒe asi gbe dzodzo le mia dzi ɖo.” 4 Eya ta wobia be: “Fɔɖivɔsa kae míaɖo ɖee?” Woɖo eŋu be: “Sikakookoo atɔ̃ kple sikafi atɔ̃, le Filistitɔwo ƒe kplɔlawo ƒe xexlẽme nu,+ elabena dɔvɔ̃ ɖeka ma kee va dze mi kple miaƒe kplɔlawo katã dzi. 5 Miwɔ miaƒe kookoawo ƒe nɔnɔme kple afi+ siwo le anyigba la gblẽm la ƒe nɔnɔme, eye miade bubu Israel ƒe Mawu la ŋu. Ðewohĩ ana eƒe asi si va mia kple miaƒe mawu la kpakple miaƒe anyigba dzi la dzi naka aɖe.+ 6 Nu ka tae miasẽ dzi me abe ale si Egiptetɔwo kple Farao sẽ dzi me ene?+ Esi wòtu nu kpli wo vevie la,+ woɖe asi le Israel ŋu wòdzo.+ 7 Eya ta miwɔ tasiaɖam yeye, eye milé nyinɔ eve siwo ŋu vi le, siwo womede kɔkuti kɔ na kpɔ o. Mitsi nyinɔawo ɖe tasiaɖam la ŋu, eye miɖe nyiviawo le wo ŋu de kpo. 8 Mikɔ Yehowa ƒe Aɖaka la da ɖe tasiaɖam la dzi, eye mitsɔ sikanu siwo nye fɔɖivɔsa si ɖom miele ɖee la de aɖakavi me da ɖe exa,+ eye miaɖoe ɖa wòayi, 9 eye minɔ ekpɔm: ne Bet-Semes+ mɔe wòto ɖo ta eƒe anyigba dzi la, ekema eyae wɔ vɔ̃ gã sia mí. Ke ne mele alea o la, ekema míanyae be menye eyae ka asi mía ŋu o, ke boŋ nu dogoɖenunue.” 10 Eye ameawo wɔe alea. Wolé nyinɔ eve siwo ŋu vi le, eye wotsi wo ɖe tasiaɖam la ŋu, ke wolé wo viwo de kpo. 11 Eye wokɔ Yehowa ƒe Aɖaka la da ɖe tasiaɖam la dzi hekpe ɖe aɖakavi si me afiawo kple woƒe kookoawo ƒe nɔnɔmeawo le la ŋu. 12 Eye nyinɔawo zɔ tẽe to mɔ si ɖo ta Bet-Semes.+ Wolé mɔ gã ɖeka tsɔ, eye wole xɔxlɔ̃m le yiyim; eye womedze ɖe ɖusi alo mia me o. Eye Filistitɔwo ƒe kplɔlawo kplɔ wo ɖo va ɖo keke Bet-Semes ƒe liƒo dzi ke. 13 Bet-Semestɔwo nɔ lu ŋem le bali la me. Esi wofɔ mo dzi hekpɔ Aɖakaa la, dzi dzɔ wo ale gbegbe. 14 Eye tasiaɖam la va ɖo Yosua, Bet-Semestɔ la, ƒe agble me, afi si kpe gã aɖe le, eye wòtɔ ɖe afi ma. Eya ta wofli tasiaɖam la tsɔ wɔ nakee, eye wotsɔ nyinɔawo sa numevɔ+ na Yehowa. 15 Eye Lewi viwo+ ɖiɖi Yehowa ƒe Aɖaka la kple aɖakavi si kpe ɖe eŋu, si me sikanuawo le la ɖe anyi, eye wotsɔ wo da ɖe kpe gã la dzi. Bet-Semestɔwo+ sa numevɔ, eye wosa vɔ na Yehowa gbe ma gbe. 16 Esi Filistitɔwo ƒe kplɔla atɔ̃awo kpɔe la, wotrɔ yi Ekron gbe ma gbe. 17 Ke sikakookoo siwo Filistitɔwo tsɔ kpe ɖe eŋu vɛ be woatsɔ asa fɔɖivɔ na Yehowa lae nye esiawo:+ Asdod+ tɔ ɖeka, Gaza tɔ ɖeka, Askelon tɔ ɖeka, Gat+ tɔ ɖeka, Ekron+ tɔ ɖeka. 18 Eye afiawo le Filistitɔwo ƒe du siwo katã me kplɔla atɔ̃awo tso la ƒe xexlẽme nu, tso du siwo ŋu woɖo gli ɖo dzi va ɖo kɔƒe siwo le agbleta la dzi. Eye kpe gã si dzi wokɔ Yehowa ƒe Aɖaka la da ɖo la nye ɖaseɖikpe le Yosua, Bet-Semestɔ la, ƒe agble me va se ɖe egbe sia. 19 Eye Yehowa wu Bet-Semestɔwo, elabena wokpɔ eƒe Aɖaka la. Ale wòwu ame akpe blaatɔ̃ kple blaadre* le dukɔ la dome, eye dukɔ la fa konyi le esi Yehowa wu ame geɖe ta.+ 20 Eya ta Bet-Semestɔwo bia be: “Ame kae ate ŋu anɔ te ɖe Yehowa, Mawu kɔkɔe sia ŋkume,+ eye ame ka gbɔe wòadzo le mía gbɔ ayi?”+ 21 Ale wodɔ ame ɖo ɖe Kiriat-Yearimtɔwo+ gbɔ, gblɔ be: “Filistitɔwo gbugbɔ Yehowa ƒe Aɖaka la vɛ. Miva kɔe yi mia gbɔ.”+\n^ Egɔmeɖeɖe tẽe, “ame blaadre, kple ame akpe blaatɔ̃.”


GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Hiligaynon Hungarian Igbo Indonesian Italian Korean Lithuanian Malagasy Myanmar Ossetian Polish Portuguese Quechua (Bolivia) Romanian Sepedi Setswana Slovak Slovenian Sranantongo Tsonga Turkish Ukrainian\n“MÍAƑE dzi abu fɔ mí.” Nya mawoe Biblia gblɔ tsɔ ɖee fia be ɣeaɖewoɣi la, míaƒe dzi ate ŋu ana míabu fɔ mía ɖokui fũu akpa. Le nyateƒe me la, míaƒe dzi ate ŋu ana míanɔ sesem le mía ɖokui me atraɖii be míedze na Mawu ƒe lɔlɔ̃ kple beléle o. Ke hã, Biblia na kakaɖedzi mí be: “Mawu nye gã wu míaƒe dziwo, eye wònya nuwo katã.” (1 Yohanes 3:19, 20) Mawu nya mí nyuie wu ale si míenya mía ɖokuiwoe. Ale si wòbua mí la ate ŋu ato vovo sãsãsã na ale si míawo ŋutɔwo míebua mía ɖokuiwoe. Ke asixɔxɔ kae le mía ŋu le Yehowa Mawu, ame si ƒe nukpɔsusu le mía ŋu le vevie wu la, ŋkume? Míate ŋu akpɔ biabia sia ƒe ŋuɖoɖo le kpɔɖeŋu wɔdɔɖeamedzi aɖe si Yesu wɔ zi eve sɔŋ la me.\nYesu wɔ kpɔɖeŋua zi gbãtɔ ale: “[Wodzraa] atsutsrɔe eve xɔa gaku ɖeka, si ƒe home le sue.” (Mateo 10:29, 31) Abe ale si wòdze le Luka 12:6, 7 ene la, Yesu gagblɔ hã be: “Wodzraa atsutsrɔe atɔ̃ xɔa gaku eve siwo ƒe home le sue, menye nenemae oa? Ke hã, womeŋlɔa wo dometɔ ɖeka pɛ gɔ̃ hã be le Mawu ŋkume o. . . . Migavɔ̃ o; miexɔ asi sãsãsã wu atsutsrɔe geɖewo.” Kpɔɖeŋu sia si le bɔbɔe, evɔ wòwɔa dɔ ɖe ame dzi ŋutɔ la, na míenya ale si Yehowa bua esubɔlawo dometɔ ɖe sia ɖee.\nAtsutsrɔewoe nye xe siwo ƒe asi bɔbɔ wu, siwo woɖuna la, dometɔ ɖeka. Ðikeke mele eme o be, Yesu kpɔ nyɔnu dahewo—ɖewohĩ eya ŋutɔ dadaa hã—zi geɖe woƒlea xevi sue siawo le asi me bene woaɖa na woƒe ƒomea. Ame ate ŋu atsɔ asariɔn ɖeka, si nye gaku si ƒe asixɔxɔ mede Ghana pesewa atɔ̃ alo CFA flã atɔ̃ nu egbea o la, aƒle atsutsrɔe eve. Xevi siawo ƒe asi bɔbɔ ale gbegbe be ne ame tsɔ gaku sue sia eve na la, wotsɔa atsutsrɔe atɔ̃ nɛ, ke menye ene o, si fia be wotsɔa ɖeka dea edzi nɛ.\nYesu gblɔ tso atsutsrɔe siawo ŋu be “womeŋlɔa wo dometɔ ɖeka pɛ gɔ̃ hã be le Mawu ŋkume o,” alo ɖeke ‘mage adze anyigba le Fofo la ƒe manyamanya me o.’ (Mateo 10:29) Ɣesiaɣi si atsutsrɔe aɖe ge ɖe anyigba, ɖewohĩ le abixɔxɔ ta, alo dze ɖe anyigba be yeadi nu ɖuɖu la, Yehowa nyana. Esi wònye be xe siawo siwo dze nu maɖinui menɔ sue akpa na Yehowa be wòawɔ wo o ta la, womele sue hã akpa nɛ be wòaɖo ŋku wo dzi o. Le nyateƒe me la, edea asixɔxɔ wo ŋu, elabena wonye nuwɔwɔ siwo ŋu asixɔxɔ le ŋutɔ. Èse nya si Yesu di be yeagblɔ to kpɔɖeŋu sia dzi la gɔme azɔa?\nZi geɖe la, Yesu tsɔa nu suewo wɔa kpɔɖeŋu na nu gãwo ne ele nu fiam. Le kpɔɖeŋu me, Yesu gblɔ hã be: “Akpaviãwo meƒãa nu alo ŋea nu o, eye ava alo nudzraɖoƒe mele wo si o, ke hã Mawu nyia wo. Ðe miexɔ asi sãsãsã wu xeviwo oa?” (Luka 12:24) Esia na míegase kpɔɖeŋu si Yesu wɔ tso atsutsrɔewo ŋu la gɔme nyuie wu: Ne Yehowa léa be na xevi nyaŋui siawo nenema la, aleke gbegbee wòalé be na amegbetɔ siwo lɔ̃nɛ hesubɔnɛ la wui nye esi!\nLe Yesu ƒe nya siawo nu la, mehiã be míase le mía ɖokui me be míedze be Mawu, ame si “nye gã wu míaƒe dziwo” la, nalé ŋku ɖe mía ŋu ahalé be na mí o. Ðe mefaa akɔ na mí ŋutɔ be míanya be mía Wɔla la te ŋu kpɔa nu nyuiwo le mía me, siwo míawo ŋutɔ míekpɔna le mía ɖokui me o la oa?\nAtsutsrɔeawo: © ARCO/D. Usher/age fotostock


Fukpekpe Nu Ayi Kpuie!\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Maltese Myanmar Ngabere Norwegian Nzema Oromo Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nTsɔe be èle xexe si me nu siwo nana míekpea fu, abe nu vlo wɔwɔ, aʋawɔwɔ, dɔléle kple dzɔdzɔmefɔkuwo ene mele o la me. Kpɔe ɖa le susu me be ne èfɔ ŋdi sia ŋdi la, mètsia dzimaɖi le vovototodedeameme, ameteteɖeanyi nuwɔna, alo ganyawo ƒe kemalimali ta o. Ðe wòwɔ na wò be drɔ̃e gbɔlo koe nya siawo nyea? Enye nyateƒe be amegbetɔ alo amegbetɔwo ƒe habɔbɔ aɖeke mate ŋu ahe tɔtrɔ mawo ava xexea me o. Gake Mawu do ŋugbe be yeaɖe nu siwo katã nana amegbetɔwo kpea fu la ɖa; esiwo me míedzro le nyati si do ŋgɔ me la hã le eme. De ŋugble le Mawu ƒe ŋugbedodo siawo siwo dze le eƒe Nya, Biblia, me la ŋu kpɔ:\nDZIÐUÐU NYUI AVA\n“Dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”—Daniel 2:44.\nMawu Fiaɖuƒea nye dziɖuɖu si woɖo anyi le dziƒo. Yesu Kristo, si nye Dziɖula si Mawu tia la axɔ ɖe amegbetɔwo ƒe dziɖuɖuwo teƒe eye wòakpɔ egbɔ be wole Mawu ƒe lɔlɔ̃nu wɔm le dziƒo kple anyigba dzi afi sia hã. (Mateo 6:9, 10) Amegbetɔ ƒe dziɖuɖu aɖeke mava xɔ ɖe dziɖuɖu sia teƒe o, elabena “mía Aƒetɔ kple Ðela Yesu Kristo ƒe fiaɖuƒe mavɔ” ye wònye. Ŋutifafa axɔ aƒe ɖi tegbee le dziɖuɖu ma te.—2 Petro 1:11.\nALAKPASUBƆSUBƆ MAGANƆ ANYI O\n“Satana ŋutɔ yia edzi trɔa eɖokui wɔa kekeli ƒe dɔla. Eya ta menye nu gã aɖekee wònye, ne eƒe subɔlawo hã yia edzi trɔa wo ɖokuiwo dzɔdzɔenyenye ƒe subɔlawo o. Gake woƒe nuwuwu anɔ ɖe woƒe dɔwɔwɔwo nu.”—2 Korintotɔwo 11:14, 15.\nWoaklo nu le alakpasubɔsubɔ dzi wòadze gaglãa be Abosam ƒe dɔwɔwɔe wònye, eye woaɖee ɖa keŋkeŋ le anyigba dzi. Fuléle si subɔsubɔhawo dona ɖe ŋgɔ kple woƒe ʋukɔkɔɖi nu ayi. Esia ana mɔnukpɔkpɔ ame siwo katã lɔ̃ “Mawu gbagbe vavã” la be woasubɔe le “xɔse ɖeka” me, le “gbɔgbɔ kple nyateƒe” me. Ŋutifafa kple ɖekawɔwɔ ka gbegbee nye esi wòanye!—1 Tesalonikatɔwo 1:9; Efesotɔwo 4:5; Yohanes 4:23.\nAMEGBETƆWO ƑE BLIBOMADEMADE NU AYI\n“Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4.\nYehowa Mawu ana esia nava eme to Via, Yesu, ame si tsɔ eƒe agbe sa vɔe ɖe ameƒomea ta la dzi. (Yohanes 3:16) Le Yesu ƒe mɔfiafia te la, woana amegbetɔwo nagava zu ame deblibowo ake, abe ale si wònɔ le gɔmedzedzea me ene. Fukpekpe aɖeke maganɔ anyi o, elabena “Mawu ŋutɔ anɔ anyi kpli wo” eye atutu “aɖatsi sia aɖatsi ɖa le woƒe ŋkume.” Eteƒe madidi o, amegbetɔ ƒe blibomademade kple fukpekpe azu gbe aɖe gbe nya; “ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.\nGBƆGBƆ VƆ̃WO MAGANƆ ANYI O\n“[Yesu Kristo] lé ʋɔ driba, si nye da xoxo la, si nye Abosam kple Satana, eye wòblae hena ƒe akpe ɖeka. Eye wòtsɔe ƒu gbe ɖe aʋli la me, eye wòtu nu ɖe enu, eye wòtre enu, bene wòagakplɔ dukɔwo atrae azɔ o.”—Nyaɖeɖefia 20:2, 3.\nNe wolé Satana kple gbɔgbɔ vɔ̃wo de “aʋli la” si nye dɔmawɔmawɔ ƒe nɔnɔme me me vɔ la, womagakpɔ ŋusẽ ɖe amewo dzi azɔ o. Ɣemaɣi la, gbɔgbɔ vɔ̃wo magakpɔ ŋusẽ gbegblẽ ɖe amegbetɔwo ƒe ɖoɖowo dzi le mɔ aɖeke nu o. Gbɔdzɔe ka gbegbee nye esi wòanye be míanɔ agbe le xexe si me Satana kple gbɔgbɔ vɔ̃wo ƒe fuɖename maganɔ o la me!\n“ŊKEKE MAMLƐAWO” AWU ENU\n“Ŋkeke mamlɛawo” awu enu ne “xaxa gã” si ŋu Yesu ƒo nu tsoe la va. Egblɔ be: “Ɣemaɣi la, xaxa gã ava, si tɔgbi meva kpɔ o, ao, meva kpɔ tso xexea ƒe gɔmedzedze va se ɖe fifia o, eye magava ake o.”—Mateo 24:21.\nAnye xaxa gã le gɔmesesea nu be nɔnɔme sesẽ siwo tɔgbi meva kpɔ o lae ava. Awu enu kple “Mawu Ŋusẽkatãtɔ la ƒe ŋkeke gã la ƒe aʋawɔwɔ,” si woyɔna be “Harmagedon.”—Nyaɖeɖefia 16:14, 16.\nLe xexea me godoo la, ame siwo lɔ̃ nu nyui wɔwɔ la le mɔ kpɔm na nuɖoanyi vɔ̃ɖi sia ƒe nuwuwu vevie. Bu yayra siwo le wo lalam le Mawu Fiaɖuƒea ƒe dziɖuɖu te la dometɔ ʋɛ aɖewo ko ŋu kpɔ.\nYAYRA BUBUWO AGATSO MAWU GBƆ!\nWoakpɔ “ameha gã aɖe” ta woage ɖe ŋutifafa ƒe xexe yeye me: Mawu ƒe Nya la gblɔ be “ameha gã” aɖe si womenya xexlẽme na o la “[ado] go tso xaxa gã la me” eye woakpɔ wo ta woage ɖe xexe yeye si me dzɔdzɔenyenye anɔ la me. (Nyaɖeɖefia 7:9, 10, 14; 2 Petro 3:13) Woalɔ̃ ɖe edzi be Yesu Kristo, “Mawu ƒe Alẽvi si le xexea ƒe nu vɔ̃ ɖem ɖa” la dzie woto ɖe yewo.—Yohanes 1:29.\nNufiame si tso Mawu gbɔ aɖe vi geɖe: Le xexe yeyea me la, ‘sidzedze Yehowa axɔ anyigba la dzi.’ (Yesaya 11:9) Ale si amewo anɔ anyi kple wo nɔewo le ŋutifafa me ahalé be na anyigba la hã le nufiame si atso Mawu gbɔ la me. Mawu do ŋugbe be: “Nye Yehowa, wò Mawu, enye ame si fia nu si nyo na wò la wò, nyee akplɔ wò to mɔ, si dzi nàto la.”—Yesaya 48:17.\nWoafɔ ame kukuwo ɖe tsitre: Esime Yesu nɔ anyigba dzi la, efɔ exɔlɔ̃ Lazaro si ku la ɖe tsitre. (Yohanes 11:1, 5, 38-44) Eto esia dzi ɖe nu si wòato Mawu Fiaɖuƒea dzi awɔ le xexea me godoo la fia.—Yohanes 5:28, 29.\nŊutifafa kple dzɔdzɔenyenye anɔ anyi tegbee: Le Kristo ƒe dziɖuɖu te la, sedzimawɔmawɔ azu gbe aɖe gbe nya. Aleke míewɔ nya? Elabena ŋutete le Yesu si be wòanya nu si le ame ƒe dzi me, eye awɔ ŋutete ma ŋu dɔ atsɔ adrɔ̃ ʋɔnu ame dzɔdzɔewo kple ame vɔ̃ɖiwo. Womaɖe mɔ na ame siwo gbe be yewomatrɔ le yewoƒe mɔ vɔ̃wo dzi o la be woayi edzi anɔ agbe le Mawu ƒe xexe yeyea me o.—Psalmo 37:9, 10; Yesaya 11:3, 4; 65:20; Mateo 9:4.\nNu siwo me míedzro la nye Biblia me nyagblɔɖi siwo ƒo nu tso ɣeyiɣi nyui si le ŋgɔ gbɔna ŋu la dometɔ ʋɛ aɖewo ko. Ne Mawu Fiaɖuƒea le anyigba dzi ɖum la, “ŋutifafa gbogbo” axɔ aƒe ɖi tegbee. (Psalmo 37:11, 29) Woaɖe nu siwo hea vevesese kple fukpekpe siwo me tom amegbetɔwo le vɛ la katã ɖa. Mawu ŋutɔe do ŋugbe esi wògblɔ be: “Kpɔ ɖa! Mele nuwo katã wɔm yeyee. . . . Nya siawo nye nyateƒenyawo kple nya vavãwo.”—Nyaɖeɖefia 21:5.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chile Tokunɔgbe China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Croatian Czech Danish Dutch Estonian Eŋlisi Eʋegbe Faroese Fijian Finnish Franse Georgian German Greek Greenlandic Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kikamba Kinyarwanda Kirghiz Kirundi Korean Kwanyama Lingala Lithuanian Macedonian Malagasy Malay Malayalam Maltese Mambwe-Lungu Myanmar Ndebele (Zimbabwe) Nepali Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (South Africa) Setswana Shona Sinhala Slovak Slovenian Solomon Islands Pidgin Spanish Sunda Swahili Swahili (Congo) Swedish Tagalog Tamil Tatar Telugu Thai Tiv Turkish Ukrainian Urhobo Uzbek Uzbek (Roman) Venda Vietnamese Welsh Xhosa Yoruba\nYesu ku ale be woate ŋu atsɔ amegbetɔwo ƒe nu vɔ̃wo ake wo eye woakpɔ agbe mavɔ. (Romatɔwo 6:23; Efesotɔwo 1:7) Yesu ƒe kua ɖo kpe edzi hã be amegbetɔwo ate ŋu awɔ nuteƒe na Mawu le tetekpɔ sesẽtɔ kekeake gɔ̃ hã me.—Hebritɔwo 4:15.\nKpɔ viɖe siwo gbegbe ate ŋu ado tso ame ɖeka ƒe ku me la ɖa.\nYesu ku hena “míaƒe nu vɔ̃wo ƒe tsɔtsɔke.”—Kolosetɔwo 1:14.\nWowɔ amegbetɔ gbãtɔ, Adam, wòde blibo, nu vɔ̃ menɔ eŋu o. Ke hã egbe toɖoɖo Mawu. Adam ƒe tomaɖomaɖoa, alo nu vɔ̃a, gblẽ nu le eƒe dzidzimeviwo katã ŋu. Biblia gblɔ be: “Ame ɖeka ƒe tomaɖomaɖo na ame geɖewo zu nu vɔ̃ wɔlawo.”—Romatɔwo 5:19.\nAme debliboe Yesu hã nye, gake mewɔ nu vɔ̃ kpɔ o. Eya ta ate ŋu anye “avulévɔsa ɖe míaƒe nu vɔ̃wo ta.” (1 Yohanes 2:2) Abe ale si ko Adam ƒe tomaɖomaɖoa kplɔ amegbetɔƒomea de nu vɔ̃ me ene la, nenema kee Yesu ƒe kua ɖe ame siwo katã xɔ eya amea dzi se la tso nu vɔ̃ me.\nLe nyaa nu la, Adam dzra ameƒome bliboa na nu vɔ̃. Gake esi Yesu lɔ̃ faa va ku ɖe mía ta la, egbugbɔ ameƒome bliboa ƒle wòzu etɔ. Esia wɔe be “ne edzɔ be ame aɖe wɔ nu vɔ̃ aɖe la, kpeɖeŋutɔ le mía si le Fofo la gbɔ, si nye ame dzɔdzɔe Yesu Kristo.”—1 Yohanes 2:1.\nYesu ku “bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.\nTogbɔ be ɖe wowɔ Adam be wòanɔ agbe tegbee hã la, nu vɔ̃ si wòwɔ la he ku vɛ nɛ. To Adam “dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti.”—Romatɔwo 5:12.\nTo vovo na ema la, Yesu ƒe kua ɖe nu vɔ̃ ƒe ɖiƒoƒo ɖe sia ɖe ɖa le ame siwo katã xɔ edzi se la ŋu, eye wògate fli ɖe kufia si wotso na wo le nu vɔ̃ ta la hã me. Biblia ƒo nya sia ta kpokploe be: “Ale si ko nu vɔ̃ kple ku ɖu fiae la, amenuveve la hã naɖu fia nenema ke to dzɔdzɔenyenye me hena agbe mavɔ kpɔkpɔ, to mía Aƒetɔ Yesu Kristo dzi.”—Romatɔwo 5:21.\nEnye nyateƒe be amegbetɔwo ƒe agbenɔƒe le kpuie. Ke hã, Mawu do ŋugbe be yeana agbe mavɔ ame dzɔdzɔewo eye yeafɔ ame siwo ku la ɖe tsitre ale be Yesu ƒe vɔsakua naɖe vi na woawo hã.—Psalmo 37:29; 1 Korintotɔwo 15:22.\nYesu ‘ɖo to yi ɖa se keke ku me ke’ tsɔ ɖee fia be amegbetɔwo ate ŋu awɔ nuteƒe na Mawu le dodokpɔ alo nɔnɔme sesẽ ɖe sia ɖe me.—Filipitɔwo 2:8.\nTogbɔ be Adam de blibo le susu kple ŋutilã me hã la, egbe toɖoɖo Mawu, elabe edi eɖokui tɔ esi wòna nu si menye etɔ o la dzroe. (1 Mose 2:16, 17; 3:6) Emegbe Mawu ƒe futɔ gãtɔ, Satana, gblɔ be ame aɖeke mate ŋu aɖo to Mawu ne menye viɖe aɖeke tae o, vevietɔ ne elɔ eƒe agbe ɖe eme. (Hiob 2:4) Ke hã, ame deblibo Yesu ya ɖo to Mawu eye wòyi edzi lé nuteƒewɔwɔ me ɖe asi esime wòdze ŋgɔ vlodoame, vevesese helĩhelĩ kple ku gɔ̃ hã. (Hebritɔwo 7:26) Esia kpɔ nyaa gbɔ bliboe: Amegbetɔ ate ŋu awɔ nuteƒe na Mawu le dodokpɔ kple tetekpɔ ɖe sia ɖe si ava edzi la me.\nNyabiase siwo ku ɖe Yesu ƒe ku ŋu\nNu ka tae wòle be Yesu nakpe fu ahaku hafi aɖe amegbetɔwo? Nu ka tae Mawu mete fli ɖe kufia la me ko evɔ o?\nMawu ƒe se gblɔ be “nu vɔ̃ ƒe fetue nye ku.” (Romatɔwo 6:23) Mawu meɣla se sia ɖe Adam o, ke boŋ egblɔ nɛ be ne egbe toɖoɖo la aku. (1 Mose 3:3) Esi Adam wɔ nu vɔ̃ la, “Mawu, ame si mate ŋu aka aʋatso o la” wɔ ɖe eƒe nyaa dzi. (Tito 1:2) Menye nu vɔ̃ ɖeɖe koe Adam gblẽ ɖi na eƒe dzidzimeviwo o, ke egblẽ nu vɔ̃ ƒe fetu si nye ku hã ɖi na wo.\nTogbɔ be amegbetɔ nuvɔ̃mewo dze na ku hã la, Mawu na “eƒe amenuveve geɖe” la wo. (Efesotɔwo 1:7) Ðoɖo si wòwɔ dɔ ame deblibo Yesu ɖa wòva ku ɖe mía ta be yeatsɔ aɖe mí la nye eƒe dzɔdzɔenyenye deŋgɔ kple nublanuikpɔkpɔ deto la ɖeɖefia.\nƔekaɣie Yesu ku?\nYesu ku le ŋkekea ƒe “gaƒoƒo asiekelia” dzi, alo abe ŋdɔ ga etɔ̃ lɔƒo le Yudatɔwo ƒe Ŋutitotoŋkekenyuia ɖugbe. (Marko 15:33-37) Ŋkeke ma sɔ kple Fiɖa, April 1, 33 K.Ŋ. le egbegbe ɣletigbalẽwo dzi.\nAfi kae Yesu ku le?\nWowu Yesu le “teƒe si woyɔna be Ametakoliƒe. Woyɔa teƒe sia le Hebrigbe me be Golgata.” (Yohanes 19:17, 18) Le Yesu ƒe ŋkekea me la, teƒe sia nɔ Yerusalem “dua ƒe agbo la godo.” (Hebritɔwo 13:12) Teƒe sia anya nɔ togbɛ dzi, elabe Biblia gblɔ be esime wonɔ Yesu wum la, ame aɖewo nɔ “adzɔge” nɔ nu kpɔm. (Marko 15:40) Ke hã, ame aɖeke meganya afi si tututu Golgota le egbea o.\nAtitsoga ŋue Yesu ko ɖoa?\nTogbɔ be ame geɖe xɔe se be atitsoga ŋue Yesu ku ɖo hã la, Biblia gblɔ be: “Eya ŋutɔ tsɔ míaƒe nu vɔ̃wo ɖo eƒe ŋutilã dzi le ati la ŋu.” (1 Petro 2:24) Biblia ŋlɔlawo zã Helagbe me nya eve siwo nye stau·rosʹ kple xyʹlon tsɔ ɖɔ ati si ƒomevi ŋu Yesu ku ɖo. Agbalẽnyala geɖewo ƒo nya ta be nya siawo fia ati dzɔdzɔe alo ati tsrala.\nAleke wòle be woaɖo ŋku Yesu ƒe kua dzie?\nLe Yudatɔwo ƒe ƒe sia ƒe Ŋutitotoŋkekenyuia ƒe zã me la, Yesu na mɔfiame bɔbɔe aɖe eƒe nusrɔ̃lawo hede se na wo be: “Minɔ esia wɔm hena ŋkuɖoɖo dzinye.” (1 Korintotɔwo 11:24) Gaƒoƒo aɖewo le ema megbe la, wowu Yesu.\nBiblia ŋlɔlawo tsɔ Yesu sɔ kple alẽvi si wotsɔ sa vɔe le Ŋutitotoa dzi. (1 Korintotɔwo 5:7) Abe ale si ko Ŋutitotoŋkekenyuia ɖoa ŋku edzi na Israel viwo be wona ablɔɖe wo tso kluvinyenye me ene la, nenema kee Yesu ƒe ku ƒe Ŋkuɖodzia hã ɖoa ŋku edzi na Kristotɔwo be wona ablɔɖe wo tso nu vɔ̃ kple ku si me. Ŋutitotoŋkekenyui si woɖuna le Nisan 14 lia dzi le Biblia ƒe ɣletigbalẽ nu la nye ƒe sia ƒe wɔna, nenema kee Kristotɔ gbãtɔwo hã ɖua Ŋkuɖodzia zi ɖeka le ƒe me.\nƑe sia ƒe, le ŋkeke si dze Nisan 14 lia dzi la, ame miliɔn geɖe le xexea me godoo ɖoa ŋku Yesu ƒe kua dzi.


NE AME AÐE LE DƆ LÉM ATRAÐII ALO ZU NUWƆAMETƆ LA ATE ŊU ANA AMEA MAKPƆ DZIDZƆ O. Esi ŋutsu aɖe si ŋkɔe nye Ulf, si nɔ lãmesẽ me tsã va tsi teƒe ɖeka la, egblɔ be: “Nu te ɖe dzinye vevie. Ŋusẽ vɔ le ŋunye, dzi ɖe le ƒonye eye . . . mese le ɖokuinye me be ‘evɔ nam.’”\nNu si dzɔ ɖe Ulf dzi na míekpɔe be mía dometɔ ɖe sia ɖe ate ŋu adze dɔ. Ke hã míate ŋu awɔ nu vevi aɖewo atsɔ akpɔ mía ɖokuiwo ta. Gake ne edzɔ be míaƒe lãme le gbegblẽm ɖe edzi ɖe? Ðe ema ana míado kpo dzidzɔkpɔkpɔa? Abe ale si míava kpɔe ene la, mele be wòayi alea o. Gbã la, na míade ŋugble tso mɔfiame aɖewo siwo akpe ɖe mía ŋu míanɔ lãmesẽ me la ŋu.\n‘DA SƆ LE NUWƆNA ME.’ (1 Timoteo 3:2, 11) Nu tsu ɖuɖu alo aha tsu nono agblẽ nu le míaƒe lãmesẽ ŋu eye egblẽa ga dome na ame hã. “Mèganɔ aha tsu nolawo kple lã tsu ɖulawo dome o, elabena ahamula kple nu tsu ɖula la, ada ahe.”—Lododowo 23:20, 21.\nMÈGAƑO ÐI WÒ ŊUTILÃ O. “Mina míakɔ mía ɖokui ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me.” (2 Korintotɔwo 7:1) Ame siwo ɖua atama alo yɔnɛ alo mua aha alo zãa atike vɔ̃ɖiwo la le ɖi ƒom woƒe ŋutilãwo. Le kpɔɖeŋu me, Dɔléle Nutsitsi Kple Mɔxexe Ðe Enu Dɔwɔƒe si le Amerika gblɔ be, atamanono “nana woléa dɔ vovovowo eye ame zua nuwɔametɔ eye wògblẽa nu le dzitodzito, aklã kple lãmenu vevi bubuwo katã kloe ŋu.”\nBU WÒ ŊUTILÃ KPLE WÒ AGBE BE WONYE NUNANA XƆASIWO. “[Mawue] na míele agbe, eye míeʋãna, eye míeli.” (Dɔwɔwɔwo 17:28) Ne míelɔ̃ ɖe nya ma dzi la, aʋã mí be míade míaƒe agbe afɔku me le dɔ me, ne míele ʋu kum alo le modzaka si míaɖe tiam o. Viɖe kae wòanye ne ame aɖe di be yease vivi ɣeyiɣi vi aɖe ko gake wòazu nuwɔametɔ emegbe?\nMÈGANƆ DZIKU DOM KABAKABA O. Kadodo kplikplikpli le wò susu kple ametia dome. Eya ta dze agbagba nàɖu dzimaɖitsitsi, dziku, ŋuʋaʋã kple seselelãme gbegblẽ bubuwo dzi. Psalmo 37:8 gblɔ be: “Wò dɔmedzoe nu nefa, eye nàdzudzɔ dzikudodo.” Ŋɔŋlɔ bubu gblɔ be: “Migatsi dzimaɖi gbeɖe le etsɔ si gbɔna ŋu o, elabena etsɔ si gbɔna la kple eya ŋutɔ ƒe dzimaɖitsitsiwoe.”—Mateo 6:34.\nNA WÒ SUSU NANƆ NU NYUIWO ŊU. Lododowo 14:30 gblɔ be: “Dzi fatu naa agbe ametia.” Biblia gagblɔ be: “Dzi kpɔdzidzɔ nye atike nyui.” (Lododowo 17:22) Nya ma wɔ ɖeka kple dzɔdzɔmeŋutinunyalawo ƒe nyawo. Ðɔkta aɖe si le Scotland gblɔ be, “ne dzi dzɔa wò la, ekema anɔ eme be le etsɔme la, mava nɔ dɔ lém abe ame siwo mekpɔa dzidzɔ o la ene o.”\nSRƆ̃ ALE SI NÀNƆ TE ÐE NU NU. Abe Ulf, si ƒe nya míegblɔ va yi ene la, ɖewohĩ naneke meli si míawɔ tso míaƒe kuxi aɖe ŋu wu be míado dzi anɔ te ɖe enu o. Ke hã, míate ŋu adi mɔ siwo dzi míato ado dzi. Dzi ɖena le ame aɖewo ƒo vevie, si gblẽa nyaa ɖe edzi. Lododowo 24:10 gblɔ be: “Ne dzi ɖe le ƒowò le xaxagbe la, ekema wò ŋusẽ dzi aɖe kpɔtɔ.”\nGake ɖewohĩ le ame aɖewo gome la, dzi ɖena le wo ƒo vie gake emegbe ŋusẽ gaɖoa wo ŋu. Wotrɔna ɖe nɔnɔmea ŋu. Wodia mɔ siwo dzi woato ado dzi. Aleae wònɔ le Ulf gome. Egblɔ be esi yedo gbe ɖa zi geɖe eye yede ŋugble le Biblia me nyawo ŋu la, “yeƒe susu va nɔ nu siwo yeate ŋu awɔ ŋu tsɔ wu kuxiawo.” Azɔ hã, abe ale si wòle le ame siwo to kuxi sesẽwo me gome ene la, esrɔ̃ nublanuikpɔkpɔ kple veveseɖeamenu eye esia ʋãe wògblɔ akɔfanamenya siwo le Biblia me la na amewo.\nAme bubu aɖe hã si to kuxi sesẽwo mee nye Steve. Esi wòxɔ ƒe 15 la, edze afɔku si na wòtu tso eƒe kɔ gbɔ va ɖo afɔgɔme. Esi wòxɔ ƒe 18 la, ŋusẽ va ɖo eƒe abɔwo ŋu. Eyi yunivɛsiti eye le afi maa ezã atike vɔ̃ɖiwo, enoa aha eye wòƒo eɖokui ɖe gbɔdɔdɔ manɔsenu me. Mɔkpɔkpɔ bu ɖee, gake esi wòva dze Biblia sɔsrɔ̃ la, eƒe agbenɔnɔ va trɔ eye esia na wòdzudzɔ agbe vlo nɔnɔ. Egblɔ be “Nye agbe megale abe tsã ene o, taɖodzinu va le eŋu. Fifia mele ŋutifafa me, mele dzidzɔ kpɔm eye nye dzi dze eme.”\nSteve kple Ulf ƒe nyawo na míeɖo ŋku Psalmo 19:7, 8 me nyawo dzi. Afi ma gblɔ be: “Yehowa ƒe se de blibo, enana ŋusẽ gaɖoa ame ŋu. . . . Yehowa ƒe ɖoɖowo dzɔ, wodoa dzidzɔ na dzi; Yehowa ƒe sedede dza, enana ŋku dzi kɔna.”\nNe míewɔ ɖe Mawu ƒe se kple mɔfiamewo dzi la, enana ‘ŋusẽ gaɖoa ame ŋu, wodoa dzidzɔ na dzi eye wonana ŋku dzi kɔna.’—Psalmo 19:7, 8.\nBiblia de dzi ƒo na mí be . . .\nMíada asɔ le nuwɔna me\nMíalé be na míaƒe ametia\nMíabu agbe nu xɔasii\nMiaganɔ dziku dom kabakaba o\nMíana míaƒe susu nanɔ nu nyuiwo ŋu\nMíasrɔ̃ ale si míanɔ te ɖe nu nu


Amerikatɔ agbalẽŋlɔla Henry Thoreau ŋlɔ le keke ƒe 1854 me ke be: “Ame akpa gãtɔ xaxa le wo ɖokui me hafi le agbe gake womia nu ɖe edzi.”\nEdze ƒã be ame akpa gãtɔ ƒe dzi medze eme le eƒe ɣeyiɣia me o. Gake ema anye ƒe 150 siwo va yi. Ðe nuwo trɔ egbea? Alo ɖe Thoreau ƒe nyawo gakpɔtɔ nye nyateƒea? Ke aleke nuwo le le gowòme? Ðe wò dzi dze emea, èle ŋutifafa mea? Alo be mèle dedie o, mènya alesi etsɔme ava nɔ o, eye ne míazã Thoreau ƒe nyawo le mɔ bubu nu la, be ‘èxaxa hezi kpia’?\nNUBLANUITƆE la, nu geɖe le xexeame siwo nana be amewo ƒe dzi medzea eme o. Mina míatɔ asi wo dometɔ ʋɛ aɖewo ko dzi. Le dukɔ geɖe me la, dɔmakpɔwɔe kple fetu si mede naneke o hea hiãkame kple eƒe gakuxiwo vɛ. Le dukɔ bubuwo me la, ame geɖe zãa woƒe ŋusẽ ƒe akpa gãtɔ ɖe kesinɔnuwo kple ŋutilãmenunɔamesiwo yometiti ŋu. Ke hã dzimaɖitsitsi koe hoʋiʋligbenɔnɔ si wòlɔ ɖe eme la hena vɛ zi geɖe, menye dzidzeme o. Dɔléle, aʋawɔwɔ, nuvlowɔwɔ, numadzɔmadzɔwɔwɔ, kple ameteteɖeanyi hã mena amewo nɔa ŋutifafa me o.\nAme geɖe medi be yewoatsɔ nɔnɔmeawo nenema abe alesi wòle xexeame ene o. Antônio * nye dɔwɔlawo ƒe ŋgɔnɔla le adzɔnuwɔƒe gã aɖe le São Paulo, Brazil. Esi wòdi be yeana agbenɔnɔ nanyo ɖe edzi ta la, enɔa eme wolɔa gbɔ tsia tre ɖe dɔmemegãwo ŋu gake esia mena eƒe susu dze akɔ anyi o.\nAme aɖewo kpɔa mɔ be srɔ̃ɖeɖe ana yewoakpɔ tomefafa aɖe sinu le agbe me, gake meva nɔa nenema na wo o. Marcos nye asitsala kpɔdzidzedze aɖe. Eƒo eɖokui ɖe dunyahehe me eye wòva zu dugã si me dɔwɔƒe gãwo le dzi kpɔla. Gake nuwo menɔ nyonyom le eƒe ƒomea me kura o. Esi viawo dzo le aƒeme la, eya kple srɔ̃a dome klã le masɔmasɔ siwo gbɔ womete ŋu kpɔ o ta.\nGerson, si nye ɖevi aɖe si tsi ablɔ dzi le Salvador, Brazil, di be yeatsa akpɔ nuteƒe. Ezɔa mɔ kple agbatsɔʋukulawo tso du me yi du me. Eteƒe medidi hafi wòzu atikevɔ̃ɖizãla henɔa fi fim be yeatsɔ ayi yeƒe nugbegblẽwɔwɔa dzii o. Kpovitɔwo lée zi geɖe. Gake togbɔ be Gerson nye akpasesẽnuwɔla kple adãnuwɔla hã la, edi vevie be yeƒe dzi nadze eme. Ðe wòate ŋu ava kpɔe gbaɖegbea?\nVania dada ku esime wònye ɖevi, eye aƒea kple nɔvianyɔnu si nye dɔnɔ dzi kpɔkpɔ va nɔ Vania dzi. Vania dea sɔleme gake ese le eɖokui me be Mawu gblẽ ye ɖi. Le nyateƒe me la, eƒe susu medze akɔ anyi o.\nMarcelo hã li. Nusi ko dim Marcelo nɔ enye be yeaɖu agbe. Kplɔ̃ɖoƒewo dede kple sɔhɛ bubuwo—anɔ ɣe ɖum, anɔ aha nom, ahanɔ atike vɔ̃ɖiwo zãm yakayaka—dzɔa dzi nɛ. Ɣeaɖeɣi la, eda kɔ kple sɔhɛ bubu aɖe eye wòde abi eŋu. Emegbe la, evee be yewɔ nu nenema eye wòdo gbe ɖa na Mawu be wòakpe ɖe ye ŋu. Eya hã di be yeƒe susu nadze akɔ anyi.\nNuteƒekpɔkpɔ siawo ɖe nɔnɔme aɖewo siwo ate ŋu agblẽ ame ƒe tomefafa me la fia. Ðe mɔ aɖe li si dzi dɔwɔlawo ŋgɔnɔla la, dunyahela la, ɖevi si tsi ablɔ dzi, nyɔnuvi si dzi agba gã nɔ, kple kplɔ̃ɖoƒedela la ate ŋu ato akpɔ dzidzeme si dim wonɔ la? Ðe nusi dzɔ ɖe wo dzi la fia nane mía? Biabia eveawo ƒe ŋuɖoɖoe nye ẽ, abe alesi míakpɔe le nyati si kplɔe ɖo me ene.\nÐe nèdia dzidzeme veviea?\nƉoe Ɖe Amewo Ɖoe Ɖe Amewo Àte Ŋu Akpɔ Dzidzemea?\nw00 7/1 axa 3-4


Biblica® Se aɖeke mebla Biblia zazã o Agbenya La™ Ezra 1\nSirus kpe ɖe aboyomeawo ŋu wotrɔ gbɔ\n1 Le Sirus ƒe fiaɖuɖu ɖe Persia dzi ƒe ƒe gbãtɔ me la, be yeawɔ Yehowa ƒe nya si Yeremia gblɔ dzi la, Yehowa ʋã Sirus, Persia fia ƒe dzi be wòaɖe gbeƒã le eƒe anyigba blibo la dzi, eye wòaŋlɔ gbeƒãɖeɖe sia ɖe agbalẽ me be:\n2 Nu si Sirus, Persia fia gblɔe nye esi:\n“Yehowa, dziƒo ƒe Mawu, tsɔ anyigbadzidukɔwo katã dzi ɖuɖu de asi nam, eye wòtiam be matu gbedoxɔ na ye le Yerusalem, le Yuda. 3 Ame siwo nye Yehowa ƒe amewo, eye wole mia dome la, ate ŋu ayi Yerusalem le Yuda, eye woatu Yehowa, Israel ƒe Mawu, Mawu si le Yerusalem ƒe gbedoxɔ la. Woƒe Mawu nanɔ kpli wo. 4 Mikpe ɖe ame siwo katã susɔ, afi ka ke wole o ŋu kple klosalo, sika, nunɔmesiwo, lãhawo kple lɔlɔ̃nununana hena Mawu ƒe gbedoxɔ la tutu le Yerusalem.”\n5 Tete ƒometatɔ siwo le Yuda kple Benyamin, nunɔlawo kple Levitɔwo kple ame sia ame si ƒe dzi Mawu ʋã ko la, dzra ɖo be woayi Yerusalem aɖatu Yehowa ƒe gbedoxɔ la. 6 Woƒe aƒelikawo kpe ɖe wo ŋu kple klosalo kple sikanuwo, nunɔamesiwo, lãhawo kple nunana xɔasi bubuwo, hekpe ɖe lɔlɔ̃nununana bubuwo katã ŋu.\n7 Gawu la, Fia Sirus ɖe Yehowa ƒe gbedoxɔmenu siwo Nebukadnezar lɔ le Yerusalem dzoe, eye wòtsɔ wo da ɖe eƒe mawuxɔ me la ɖe go. 8 Persia Fia Sirus na Mitreda, fiasãmenuwo dzikpɔla ɖe wo ɖe go, eye wòxlẽ wo de asi na Sesbazar, mɔmefia si nɔ Yuda dzi kpɔm.\n9 Nuawo ƒe xexlẽ me yi ale:\nSikanuɖugba blaetɔ̃ (30),\nKlosalonuɖugba akpe ɖeka (1,000),\nKlosalohɛ blaeve-vɔ-asiekɛ (29),\n10 Sikagagba blaetɔ̃ (30),\nKlosalogagba alafa ene kple ewo (410),\nnu bubuwo akpe ɖeka (1,000).\n11 Sika kple klosalonuwo katã le akpe atɔ̃ alafa ene (5,400).\nSesbazar lɔ nu siawo katã ɖe asi, esi aboyomeawo tso Babilonia va Yerusalem.


Galatiatɔwo 3 - Holy Bible [Ewe Bible 1913] - (Ga 3)\nO, mi Galatiatɔ manyanuwo! Amekae trɔ tame na mi bena, mieɖo to nyateƒe la o: Mi amesiwo ŋku me woŋlɔ Yesu Kristo ɖo pete, abe amesi woklã ɖe atitsoga ŋu le mia dome la enea?\nEsia ɖeɖeko dim mele be, nasrɔ̃ tso mia gbɔ: Se la ƒe dɔwɔwɔwo mee miexɔ Gbɔgbɔ la tso loo, alo xɔse ƒe nyagbɔgblɔfia la mee miexɔe tsoe mahã?\nAle ame manyanu siawo tɔgbe míenye mahã? Esi mietso Gbɔgbɔ la dze gome la, azɔ miatsɔ ŋutilã awu enua?\nƉe míekpe fu geɖe siawo dzodzroa? Neganye dzodzroe hã.\nAzɔ la, amesi tso Gbɔgbɔ la kea mi, eye wòwɔa ŋusẽdɔwɔwɔwo le mia me la: Se la ƒe dɔwɔwɔwo mee wòto loo, alo xɔse ƒe nyagbɔgblɔfia la me wòtoa?\nAbe alesi Abraham xa Mawu dzi se, eye wobui dzodzoenyenye nɛ ene.\nEyata midze sii bena, amesiwo tso xɔse me la, woawo koe nye Abraham-viwo.\nKe esi ŋɔŋlɔ la kpɔ ɖi bena, Mawu tso afia na trɔ̃subɔlawo tso xɔse me la, eyaŋuti wògblɔ nyanyuie la ɖi na Abraham bena: „Wò me woayra trɔ̃subɔlawo katã le.“\nEyaŋuti woyra amesiwo katã tso xɔse me la kple xɔsetɔ Abraham.\nElabena ame alesi nu tso se la ƒe dɔwɔwɔwo me la, wole fiƒode la te; elabena woŋlɔ ɖi bena: „Woaƒo fi ade amesiame, si mena nusianu, si woŋlɔ ɖe anyi le sea ƒe agbalẽ me la dzi, bene wòawɔ edzi o la.“\nKe edze ƒã bena, wometsoa afia na amea ɖeke to se la me le Mawu ŋku me o; elabena „ame dzɔdzɔe la anɔ agbe tso xɔse me.“\nKe se la metso xɔse me o, hafi boŋ amesi ke wɔ nusiawo dzi la, anɔ agbe le wo me.\nKristo xe fe ɖe mia ta heɖe mí tso se la ƒe fiƒode la me, esi wòva zu fiƒode le mía ta; elabena woŋlɔ ɖi bena: „Woƒo fi de amesiame, si wohe ɖe ati ŋu la,“\nbene Abraham ƒe yayra la nava trɔ̃subɔlawo dzi le Kristo Yesu me, bene miaxa Gbɔgbɔ kɔkɔe ƒe ŋugbedodo la to xɔse me.\nNɔviwo, mele nu ƒom abe ame ene; ame ƒe nubabla, si dzi woɖo kpee la, amea ɖeke metunɛ alo tsɔa nane kpena ɖe eŋuti o.\nKe Abraham la wogblɔ ŋugbedodowo na eya kple eƒe ƒome; womegblɔ be: „Kple ƒomeawo“ abe ame geɖe ene o, ke abe ame ɖeka ene boŋ: „Kple wò ƒome,“ si nye Kristo.\nKe esia gblɔm mele: Nubabla, si dzi Mawu ɖo kpee ɖi hena Kristo la, se, si wode ƒe alafa ene kple blaetɔ̃ megbe la, mele ŋu tui, bene woaɖe ŋugbedodo la ɖa o.\nElabena nenye se la mee domenyinyi la tso la, ekema metso ŋugbedodo la me o; ke Mawu to ŋugbedodo la me tsoe ke Abraham.\nAzɔ la, nuka ta se la li ɖo? Vodadawo ŋuti wotsɔe kpe ɖe eŋuti, vaseɖe ɣeyiɣi, si dzi ƒome, si ŋugbe wodo ɖi la ava, eye woto mawudɔlawo dzi ɖoe anyi to avuléla si me.\nKe avuléla menye ame ɖeka to o, ke Mawu la eya ɖekae.\nAzɔ la, ɖe se la tsi tre ɖe Mawu ƒe ŋugbedodo la ŋuti mahã? Gbeɖe! Elabena ɖe wona sea ɖe, si ate ŋu ana agbe la, anye ne se la me ke dzodzoenyenye la tso vavã.\nKe ŋɔŋlɔ la tu nuwo katã nu ɖe nuvɔ̃ te, bene woatsɔ ŋugbedodo la tso Kristo dzixɔxɔse me na amesiwo xɔna sena la.\nKe hafi xɔse la va la, wodzra mí ɖo ɖe se la te, eye wotu ʋɔ ɖe mia nu hena xɔse, si wole ɖeɖe ge ɖe go afia emegbe la.\nAle se la zu mia nufiala, si kplɔa mí yia Kristo gbɔe, bene woatso afiã na mí to xɔse me.\nKe esi xɔse va la, miegale nufiala te o.\nElabena mi katã míenye mawuviwo to Kristo Yesu dzixɔxɔse me.\nElabena mi ame alesi nu wode mawutsi ta na ɖe Kristo me la, miedo Kristo.\nAzɔ la Yudatɔ kple Helatɔ megali o; kluvi alo ablɔɖevi megali o; atsu alo asi megali o; elabena mi katã ɖeka miele le Kristo Yesu me.\nKe ne míenye Kristo ta la, ekema Abraham ƒe ƒome kple domenyilawo míenye le ŋugbedodo la nu.\nGalatiatɔwo 1 / Ga 1\nGalatiatɔwo 2 / Ga 2\nGalatiatɔwo 3 / Ga 3\nGalatiatɔwo 4 / Ga 4\nGalatiatɔwo 5 / Ga 5\nGalatiatɔwo 6 / Ga 6


Akpe Ðe Ŋuwò Nàkpɔ Kuxiwo Gbɔ—Aɖaŋu Si Biblia Ðo Ku Ðe Dzimaɖitsitsi, Hehe Ðe Megbe Kple Akogotsitsi Ŋu\nGBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Tokunɔgbe Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Garifuna Georgian German Germany Tokunɔgbe Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nƔeaɖewoɣia kuxi aɖewo nɔa anyi hena ƒe geɖe; wova xɔa anyinɔ hafi míeva nyana gɔ̃ hã. Ðe nunya si le Biblia me ate ŋu akpe ɖe mía ŋu míakpɔ kuxi sesẽ mawo gbɔa? Na míakpɔ eƒe kpɔɖeŋu aɖewo ɖa.\nDZIMAÐITSITSI FŨU AKPA\nRosie gblɔ be, “Metsia dzimaɖi enuenu ɖe nanewo ŋu eye wova doa gã ɖe edzi le nye susu me, evɔ mele nenema hafi o.” Mawunyakpukpui kawoe kpe ɖe eŋu? Wo dometɔ ɖekae nye Mateo 6:34 si gblɔ be: “Migatsi dzimaɖi gbeɖe le etsɔ si gbɔna ŋu o, elabena etsɔ si gbɔna la kple eya ŋutɔ ƒe dzimaɖitsitsiwoe. Ŋkeke ɖe sia ɖe ƒe kuxiwo sɔ gbɔ nɛ.” Fifia Rosie gblɔ be Yesu ƒe nya mawo kpe ɖe ye ŋu yedzudzɔ dzitsitsi ɖe nu siwo mekpɔ dzɔ haɖe o ŋu. Egblɔ kpee be, “Ŋkeke ɖe sia ɖe ƒe kuxiwo sɔ gbɔ nam, mehiã be matsɔ nu siwo mekpɔ dzɔ haɖe o eye ɖewohĩ womadzɔ o la anɔ wo kpem o.”\nYasmine hã kpɔe be dzimaɖitsitsi va wua tsɔtsɔ na ye. Egblɔ be, “Mefaa avi ŋkeke aɖewo le kwasiɖaa me eye metsia zãdomadɔlɔ̃e ɣeaɖewoɣi. Mekpɔe be nu siwo ŋu metsia dzi ɖoa le nu gblẽm le ŋunye vevie.” Mawunyakpukpui kawoe kpe ɖe eŋu? Egblɔ be 1 Petro 5:7 ye kpe ɖe ye ŋu. Afi ma gblɔ be: ‘Midro miaƒe dzimaɖitsitsiwo katã ɖe Mawu dzi, elabena eléa be na mi.’ Yasmine gblɔ be: “Esi ɣeyiɣiawo va nɔ yiyim la, medoa gbe ɖa na Yehowa eye eɖo nye gbedodoɖawo ŋu nam. Ðeko wòwɔ nam abe ɖe woɖe agba kpekpe aɖe le dzinye ene. Megabua nu siwo ŋu metsia dzi ɖo ŋu ɣeaɖewoɣi ya, gake fifia menya ale si makpɔ wo gbɔe.”\nHEHE ÐE MEGBE\nÐetugbui aɖe si ŋkɔe nye Isabella gblɔ be: “Mesusu be hehe ɖe megbe le nuwo wɔwɔ ŋu le ʋu me nam elabe tɔnye ƒe kɔe metsɔ. Mewɔa alɔgblɔdɔ le nu siwo le vevie wɔwɔ ŋu be mavo aɖi ɖe eme alo akpɔ television. Nɔnɔme sia gblẽa nu le ame ŋu elabe enana ame xaxana eye mewɔa eƒe dɔwo nyuie o.” Biblia ƒe mɔfiame si kpe ɖe eŋu la dze le 2 Timoteo 2:15 si gblɔ be: “Wɔ wò ŋutete ɖe sia ɖe nàɖe ɖokuiwò afia Mawu abe ame si dze eŋu, dɔwɔla si ƒe dɔ mekpea ŋu nɛ le mɔ aɖeke nu o” ene. Isabella gblɔ be: “Nyemedi be nye dɔwo nakpe ŋu na Yehowa le esi mehena ɖe megbe le dɔ ŋu ta o.” Eva wɔ asitɔtrɔ geɖe.\nKelsey hã gblɔ be: “Dɔwo nɔa dzinye gake menɔa hehem ɖe megbe va se ɖe esime ɣeyiɣia vɔ keŋkeŋ hafi. Metsɔnɛ na avi, nyemedɔa alɔ̃ nyuie o eye metsia dzi. Nɔnɔme sia medea dzinye o.” Nya si le Lododowo 13:16 ye kpe ɖe Kelsey ŋu. Afi ma gblɔ be: “Aɖaŋudzela wɔa nu le nunya me, ke bometsila doa boblo eƒe bometsitsi.” Kelsey gblɔ nu si wòsrɔ̃ tso mawunyakpukpui ma me ale: “Nunya le eme be woawɔ ɖoɖo ɖe nuwo ŋu eye woawɔ ɖe edzi. Fifia agbalẽ aɖe le asinye si me meŋlɔa nu siwo mawɔ la ɖo si medana ɖe nye kplɔ̃ dzi, eye esia kpena ɖe ŋunye mewɔa nuwo ɖe ɖoɖo nu ale be magaɖe ŋu ɖi va se ɖe ɣeyiɣi mamlɛa hafi o.”\nKirsten gblɔ be: “Srɔ̃nye dzo le gbɔnye eye wògblẽ vi ene sɔŋ ɖe dzinye. Mawunyakpukpui kae kpe ɖe eŋu? Lododowo 17:17 gblɔ be: “Xɔlɔ̃ vavã lɔ̃a ame ɣeawokatãɣi, eye ame nɔvi wònye wodzi ɖe xaxagbe ŋu.” Kirsten te ɖe nɔvia Yehowa subɔla bubuwo ŋu be woakpe ɖe ye ŋu. Aleke wokpe ɖe eŋui? Egblɔ be: “Xɔ̃nyeawo kpe ɖe ŋunye le mɔ geɖe nu! Wo dometɔ aɖewo ɖi asi vɛ nam eye bubuwo tsɔ seƒoƒowo va da ɖe nye ʋɔtru nu. Zi etɔ̃ sɔŋ esi míenɔ ʋuʋum la, xɔlɔ̃ aɖewo va kpe ɖe nye kple vinyeawo ŋu. Wo dometɔ ɖeka kpe ɖe ŋunye mekpɔ dɔ. Wokpena ɖe ŋunye ɣesiaɣi.”\nAkogotsitsi ɖea fu na Delphine si ŋu nya míegblɔ va yi hã. Egblɔ le nu siwo dzɔ ɖe edzi megbe be: “Mese le ɖokuinye me abe ɖe nye ɖeka metsi afi aɖe kpoo hele amewo kpɔm ene. Metsi akogo ŋutɔ.” Mawunyakpukpui si kpe ɖe eŋue nye Psalmo 68:6 si gblɔ be: “Mawu naa nɔƒe ame tsiakogowo.” Eyi edzi be: “Menya be menye aƒe ŋutɔŋutɔe nɔƒea nye o. Ke boŋ meva se egɔme be enye gbɔgbɔmenɔƒe aɖe, afi si míenɔa dedie le, si naa míedea ha viviwo kple ame siwo hã lɔ̃ Yehowa. Gake menya be ele be mate ɖe Yehowa ŋu gbã hafi nye kple ame bubuwo dome hã navivi. Psalmo 37:4 kpe ɖe ŋunye mewɔ esia. Afi ma gblɔ be, ‘Yehowa ƒe nu nenyo ŋuwò vevie, ekema ana nu siwo wò dzi di la wò.’”\nEƒo eƒe nyaa ta be: “Mekpɔe be ele be maku ɖe Yehowa ŋu goŋgoŋ. Eyae nye ame nyuitɔ kekeake. Meŋlɔ nu siwo madi be nye kple ame bubu siwo hã lɔ̃ Yehowa míate ŋu awɔ ɖekae, si ana nye kpli wo dome nagavivi wu la ɖi. Medzea agbagba be makpɔ nu nyui siwo amewo wɔna eye maŋe aɖaba aƒu woƒe vodadawo dzi.”\nNyateƒeae nye be xɔ̃nye mawusubɔla bubuwo mede blibo o. Yehowa Ðasefowo hã le kuxiwo me tom abe ame sia ame ke ene. Gake hehe si Biblia nana mí la ʋãa mí be míakpe ɖe amewo ŋu ne ehiã. Enyo be míadze xɔlɔ̃ siawo tɔgbi. Ke hã, ɖe Biblia me mɔfiamewo ate ŋu akpe ɖe mía ŋu míakpɔ kuxiwo abe dɔmavɔleameŋu kple nuxaxa ene siwo gbɔ míate ŋu akpɔ fifia oa?\nNe èwɔna ɖe Biblia me ɖaŋuɖoɖowo dzi la, ana nàdze xɔ̃ ame siwo akpe ɖe ŋuwò\nMɔ siwo dzi nàto azã wò ɣeyiɣiwo la dometɔ ɖekae nye be nàbu wò agbe ŋu le mɔ eve nu. Woawoe nye kawo?\nAkpe Ðe Ŋuwò Nàkpɔ Kuxiwo Gbɔ


Psalmowo 22 - Holy Bible [Ewe Bible 1913] - (Psa 22)\nDawid ƒe ha na henɔ la, ne woadzi ɖe „Agudzedzezinɔ“ ƒe gbe ŋu.\nNye Mawu, nye Mawu, nukaŋuti nègblẽm ɖi? Nye hũɖeɖe ƒe nyawo metsɔ ɖe nye xɔname gbɔ o.\nNye Mawu, meyɔ wò le ŋkeke me, ke mètɔ nam o, eye le zã me, ke nyemekpɔ gbɔdzɔe o.\nKe wò la, ele kɔkɔe, eye nèbɔbɔ nɔ Israel ƒe kafukafuwo dome gli.\nŊuwò mía fofowo ɖo ŋu ɖo, ŋuwò woɖo ŋu ɖo, eye nèxɔ na wo.\nWòe wodo ɣli na, eye woɖe wo; ŋuwò woɖo ŋu ɖo, eye ŋu mekpe wo o.\nKe nye la ŋɔ menye, menye amegbetɔ o; amewo ƒe alɔmeɖenu menye, eye dukɔ la ɖo vlom.\nAmesiwo katã kpɔm la, ɖu fewu le ŋunye, woke woƒe nuyiwo, eye woʋuʋu ta gblɔ be:\nNefae na Yehowa, axɔ nɛ, eye wòaɖee, elabena eƒe nu nyo eŋu.\nElabena wòe hem tso dɔ me, eye nèna menɔ ɖanye ƒe no nu bɔkɔɔ.\nWotsɔm gblẽ ɖe dziwò tso dɔ me ke, eye nye Mawu nenye tso danye ƒe dɔ me.\nMeganɔ adzɔge tso gbɔnye o, elabena xaxa tu aƒe; elabena xɔnametɔa ɖeke mele afi o.\nNyitsu geɖewo de to ɖem, Basan ƒe nyitsuwo ƒo xlãm.\nWoke woƒe nu ɖe ŋunye abe dzata, si le xɔxlɔ̃m hele nu vuvum ene.\nWoƒom ɖe anyi abe tsi ene, nye ƒuwo katã dudu; nye dzi zu abe anyigba ene helólo ɖe dɔ me nam.\nElabena avũwo ƒo xlãm, ame vɔ̃ɖiwo ƒe ha ɖe to ɖem, eye woku nye asiwo kple afɔwo.\nMate ŋu axlẽ nye ƒuwo katã. Ke woawo kpɔe, eye wofɔ ŋku ɖe dzinye.\nWomã nye avɔwo ɖe wo nɔewo dome, eye wodzidze nu ɖe nye awu dzi.\nKe wò, Yehowa, meganɔ adzɔge o; nye ŋusẽ, afɔ netsɔ naxɔ nam!\nDe nye luʋɔ tso yi nu, nye tenu ɖeka la tso avũwo si me.\nXɔm tso dzata ƒe nu me, eye naɖem tso tò ƒe dzowo nu.\nMatsɔ wò ŋkɔ ade gbe ƒae na nɔvinyewo, eye makafu wò le amehawo dome be:\nMi amesiwo vɔ̃a Yehowa la, mikafui! Mi Yakob-ƒomeawo katã, mibui! Mi Israel-ƒomeawo katã, misi eƒe ŋku me!\nElabena medo vlo, eye menya ŋu hiãtɔ ƒe hiã o, meɣla ŋku me ɖee o, eye esi wodo ɣli nɛ la, eɖo to.\nGbɔwòe nye kafukafuha tso le ameha gãwo dome. Maxe nye adzɔgbeɖefe le amesiwo vɔ̃nɛ la ŋku me.\nAnyigba ƒe mlɔenuwo katã aɖo ŋku edzi atró ɖe Yehowa ŋu, eye dukɔwo ƒe ƒomeawo katã ade ta agu ɖe ŋkuwò me.\nElabena Yehowa tɔ enye fiaɖuƒe la, eye wòle fia ɖum ɖe dukɔwo dzi.\nAmesiwo katã da ami le anyigba dzi la, ade ta agu ɖe eŋku me, eye amesiwo katã aɖo agu ɖe ke me la, adze klo nɛ. Ke nye luʋɔ ya le agbe nɛ.\nDzidzimeviwo asubɔe, eye megbeviwo axlẽ nya afia le Yehowa ŋu.\nWoava atsɔ eƒe dzɔdzɔenyenye aɖe gbe ƒãe na dukɔ, si dzi ge woala la, be nyae wɔe de goe.